text:
DISWANTŠHO TŠA KGALE
Constantine
Constantine e bile mmušiši wa pele wa Roma wa go ipitša Mokriste. Ka go dira bjalo, o ile a tutuetša histori ya lefase kudu. O ile a amogela bodumedi bjo bjoo pele bo bego bo gateletšwe gomme a thuša gore bo fetoge Bojakane. Ka gona, go ya ka The Encyclopædia Britannica, seo go thwego ke Bokriste se ile sa ba “motseta yo mogolo setšhabeng le go tša dipolitiki” yo a ilego a tutuetša histori.
KE KA baka la’ng o swanetše go tseba ka mmušiši wa kgale wa Roma? Ge e ba o kgahlegela Bokriste, o swanetše go tseba gore mahlale a Constantine go tša dipolitiki le go tša bodumedi a kgomile ditumelo le ditirelo tša dikereke tše dintši go fihla le lehono. A re boneng gore o dirile seo bjang.
DIKEREKE DI BEWA MOLAONG GOMME TŠA DIRIŠWA GAMPE
Ka 313 C.E., Constantine o be a buša Mmušo wa ka Bodikela wa Roma, mola Licinius le Maximinus ba be ba buša ka Bohlabela. Constantine le Licinius ba ile ba nea barapedi ka moka tokologo, go akaretša le Bakriste. Constantine o ile a šireletša Bokriste, a nagana gore bodumedi bo be bo tla tliša botee mmušong wa gagwe. *
Constantine o ile a tenwa ke gore dikereke di be di arogantšwe ke dingangišano. Ka ge a be a nyaka gore di kwane, o ile a tsoma thuto yeo go thwego ke ya therešo gomme a gapeletša madumedi ka moka gore a e dumele. E le gore a amogele bapišopo, ba ile ba swanelwa ke go kwanantšha ditumelo tša bona gomme bao ba dirilego bjalo ba ile ba se sa lefa lekgetho ke moka ba thekgwa ka tša ditšhelete. Radihistori Charles Freeman o itše: “Go amogela thuto yeo go thwego ke ya therešo ya Bokriste go be go sa dire gore baetapele ba bodumedi ba tsene legodimong feela eupša go be go ba nea le matlotlo a mantši a lefaseng.” Ka gona baetapele ba bodumedi ba ile ba ba batho ba matla ditabeng tša lefase. Radihistori A. H. M. Jones o re: “Kereke e be e sa hwetša mošireletši feela, eupša gape e be e hweditše mong wa yona.”
“Kereke e be e sa hwetša mošireletši feela, gape e be e hweditše mong wa yona.”—A.H.M. Jones, radihistori
E BE E LE BOKRISTE BJA MOHUTA MANG?
Go dirišana ga Constantine le bapišopo go ile gwa feleletša ka bodumedi bjoo bo nago le melao ya Bokriste le ya boheitene. Seo se be se sa makatše, ka ge morero wa mmušiši e be e le go amogela mehuta ka moka ya bodumedi, e sego go hwetša therešo ya bodumedi. Go ba gona, o be a laola mmušo wa boheitene. Radihistori yo mongwe o ngwadile gore e le gore a kgahliše dikarolo ka bobedi tša bodumedi, o be a ithutile mokgwa wa go “bolela ka tsela e sa kwešišegego dilong tšeo a bego a di dira le ditabeng tša mmušo ka kakaretšo.”
Le ge a be a ipolela gore o thekga Bokriste, Constantine o be a sa tlogele boheitene. Ka mohlala, o be a diriša bolepi bja dinaledi le bonoge, e lego maleatlana ao Beibele e a ganetšago. (Doiteronomio 18:10-12) Lebotong la Sekabora sa Constantine kua Roma, o swantšhitšwe a direla medingwana ya boheitene sehlabelo. O ile a tšwela pele a khunamela modimo wa letšatši ka go thala modimo yoo ditšheleteng tša gagwe tša tšhipi le go thekga borapedi bja modimo wa letšatši. Go ya bofelong bja bophelo bja gagwe, Constantine o ile a dumelela motsana wa Umbria, kua Italy, go agela yena le lapa la gagwe tempele le go kgetha baperisita bao ba tlago go hlankela go yona.
Constantine o ile a diega go kolobetšwa e le seo go thwego ke Mokriste go ba go fihla matšatši a sego kae pele ga lehu la gagwe ka 337 C.E. Diithuti tše dintši di dumela gore o ile a dikadika go kolobetšwa ka ge a be a nyaka go thekgwa ke Bakriste le baheitene mmušong wa gagwe. Gore re tsebe seo, pego ya gagwe le go kolobetšwa ga gagwe go yela bofelong bja bophelo bja gagwe di dira gore go ipotšišwe ge e ba a be a bolela therešo ge a re o dumela go Kriste. Lega go le bjalo, therešo ke gore: Kereke yeo Constantine a e dumeletšego ka molao e bile mokgatlo o matla wa tša dipolitiki le wa bodumedi, woo o hlanogetšego Kriste gomme wa kgomarela lefase. Jesu o boletše ka balatedi ba gagwe gore: “Bona ga se karolo ya lefase go etša ge nna ke se karolo ya lefase.” (Johane 17:14) Go tšwa kerekeng ye—yeo ga bjale e bego e le ya lefase—go tšwile dihlopha tše dintši tša bodumedi.
Na taba ye ka moka e bolela’ng go rena? E bolela gore ga se ra swanela go fo dumela dithuto tša kereke le ge e le efe eupša re swanetše go di hlahloba re diriša Beibele.—1 Johane 4:1.
^ ser. 6 Go ya ka tšhupetšo e nngwe go ile gwa ngangišanwa kudu ka taba ya ge e ba Constantine e be e le Mokriste wa kgonthe, ka ge “a be a dumelela borapedi bja boheitene gaešita le mafelelong a pušo ya gagwe.”
Ithute ka mo go oketšegilego
Emela Borapedi bja Therešo ka go Tia
Ke ditlhohlo dife tšeo o ka lebeletšanago le tšona ge o boledišana ka ditumelo tša gago go ba bangwe? O ka dira bjang se ntle le go ba kgopiša?


c: text/html

text:
MADIRENG A LEFASE
Go Lebiša Tlhokomelo e Kgethegilego Tikologong
Le ge lefase le tšweletša moya o hlwekilego, dijo tšeo di nago le phepo le meetse a hlwekilego, batho ba tšwela pele go šitiša tshepedišo ye ya tlhago. Borathutamahlale ba nyakana le tharollo ya go šireletša tikologo.
Australia
Go akanyetšwa gore go na le meetse ao a se nago letswai le lentši botlaseng bja lewatle mo e ka bago di-cubic khilomithara tše 500 000. Vincent Post wa Yunibesithing ya Flinders kua Adelaide o re: “[Ka nako e nngwe] meetse a lewatle a kile a ba tlase kudu go feta ka tsela yeo a lego ka yona lehono,” ka gona lebopo le be le bonagala le bulegile. Ka nako yeo pula e be “e tlatša meetse dikarolong tšeo ga bjale di lego ka tlase ga lewatle.” Borathutamahlale ba holofela gore meetse ao a lego botlaseng bja lewatle a ka thuša batho ba ka godimo ga dimilione tše 700 bao ba sa kgonego go hwetša meetse a hlwekilego.
Leganata la Sahara
Go ka direga gore seripagare sa diphoofolo tše dikgolo tšeo di kilego tša hwetšwa leganateng la Sahara, di timeletše goba ga di sa na moo di dulago gona. Go se tsepame ga tikologo le go ata ga go tsongwa ga diphoofolo e ka ba sebaki sa bothata bjoo. Le ge go na le diphedi tše di fapafapanego leganateng go etša dithokgweng, banyakišiši ba re “borathutamahlale ga ba šetše diphedi tša leganateng ka ge ba sa hwetše thekgo e lekanego ya tša ditšhelete.” Ka lebaka leo, go thata gore bašireletši ba tikologo ba hlokomele diphedi tšeo di lego kotsing tša leganateng.
Lefase
Go akanyetšwa gore motho o tee go ba seswai bao ba hwilego ka 2012, ba bolailwe ke tšhilafalo ya moya. Go ya ka Mokgatlo wa Lefase wa tša Maphelo, “ga bjale tšhilafalo ya moya ke e nngwe ya dilo tšeo di beago bophelo kotsing.”
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.

robotstxt: allowed

filter: keep


text:
KGAOLO YA PELE
Modimo ke Mang?
1, 2. Gantši batho ba rata go botšiša dipotšišo dife?
BANA ba rata go botšiša dipotšišo. O ka ba hlalosetša selo se itšego, eupša gantši ba sa tlo botšiša gore: ‘Ke ka baka la’ng?’ Le gona ge o leka go ba araba, ba ka botšiša gape gore: ‘Eupša ke ka baka la’ng?’
2 Go sa šetšwe gore re bana goba re batho ba bagolo, ka moka ga rena re na le dipotšišo. Re ka ba re na le dipotšišo ka seo re tlago go se ja, go se apara goba go se reka. Goba re ka ba re na le dipotšišo tše bohlokwa ka bophelo le bokamoso. Eupša ge re sa hwetše dikarabo tše di kgotsofatšago tša dipotšišo tšeo, re ka tlogela go nyaka dikarabo.
3. Ke ka baka la’ng batho ba bantši ba nagana gore ba ka se hwetše dikarabo tša dipotšišo tša bona tše bohlokwa?
3 Na Beibele e na le dikarabo tša dipotšišo tše bohlokwa tšeo re nago le tšona? Batho ba bangwe ba ka nagana bjalo, eupša ba nagana gore go thata kudu go kwešiša Beibele. Ba ka nagana gore barutiši goba baruti ke bona feela ba nago le dikarabo. Le gona ba bangwe ba lewa ke dihlong tša go bolela gore ga ba tsebe dikarabo. Wena o nagana’ng?
4, 5. O na le dipotšišo dife tše bohlokwa? Ke ka baka la’ng o swanetše go tšwela pele o tsoma dikarabo?
4 Ga go pelaelo gore o nyaka dikarabo tša dipotšišo tše bjalo ka tše di rego: Ke ka baka la’ng ke phela? Go tlo direga’ng ka nna ge ke ehwa? Modimo o na le dika dife? Jesu, e lego Morutiši yo a tsebjago kudu, o itše: “Tšwelang pele le kgopela, le tla newa; tšwelang pele le tsoma, le tla hwetša; tšwelang pele le kokota, le tla bulelwa.” (Mateo 7:7) O se ke wa lesa go tsoma dikarabo go fihlela o hwetša tšeo o ka di botago.
5 Ee, ge e ba o ‘tšwela pele o tsoma,’ o tla hwetša dikarabo ka Beibeleng. (Diema 2:1-5) Dikarabo tšeo di kwešišega gabonolo. Seo o ithutago sona se tla dira gore o phele bophelo bjo bo thabišago gona bjale le go go nea kholofelo e kgahlišago ka bokamoso. Anke re ahlaahle potšišo e tee yeo e gakantšhitšego batho ba bantši.
NA MODIMO O NA LE TABA LE RENA GOBA NA O SEHLOGO?
6. Ke ka baka la’ng batho ba bangwe ba nagana gore Modimo ga a na taba le gore ba a tlaišega?
6 Batho ba bantši ba nagana gore Modimo ga a na taba le rena. Ba nagana gore ge e ba Modimo a be a tloga a na le taba le rena, nkabe re ipshina ka bophelo. Lefaseng go tletše dintwa, lehloyo le manyami. Batho ba a babja, ba a tlaišego le go hwa. Ba bangwe ba ipotšiša gore: ‘Ge e ba Modimo a na le taba le rena, go re’ng a sa fediše tlaišego ye ka moka?’
7. (a) Baruti ba rutile batho bjang gore Modimo o sehlogo? (b) Ke ka baka la’ng re ka kgodišega gore Modimo ga se yena a dirago gore dilo tše mpe di direge?
7 Ka dinako tše dingwe baruti ba dira gore batho ba dumele gore Modimo o sehlogo. Ge go direga selo se itšego se bohloko, ba re ke thato ya Modimo. Ba re o be a nyaka gore selo seo se direge. Ge ba bolela gore ke thato ya Modimo, ge e le gabotse ba mmea molato. Eupša Beibele e ruta gore Modimo ga se mothopo wa bobe. Lengwalo la Jakobo 1:13 le re botša gore Modimo ga a leke motho ka dilo tše mpe. Le re: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” Se se bolela gore gaešita le ge Modimo a se a thibela dilo tše mpe gore di se ke tša direga, ga a ke a dira gore di direge. (Bala Jobo 34:10-12.) A re boneng mohlala o latelago.
8, 9. Ke ka baka la’ng e tla ba phošo go rweša Modimo molato ge re welwa ke mathata? Nea mohlala.
8 Anke o nagane ka lesogana leo le dulago ka gae le batswadi ba lona. Tatago lona o le rata kudu e bile o le rutile go dira diphetho tše dibotse. Ke moka lesogana leo la se kwe tatago lona, gomme la tloga gae la yo dira dilo tše mpe e bile la tsena mathateng. Na o tla bea tatago lesogana leo molato ka seo se diragetšego ka ge a se a thibela morwa wa gagwe gore a se tloge gae? Aowa! (Luka 15:11-13) Go etša tate yoo, Modimo ga se a ka a thibela batho ge ba be ba kgetha go se mo kwe le go dira dilo tše mpe. Ka gona ge go direga selo se itšego se sebe, re swanetše go gopola gore ga se Modimo a dirilego gore se direge. E tla ba phošo go rweša Modimo molato.
9 Go na le lebaka le le kwagalago leo ka lona gona bjale Modimo a sa thibelego dilo tše mpe gore di se ke tša direga. Go Kgaolo 11, o tla ithuta seo Beibele e se bolelago ka taba ye. Eupša o ka kgodišega gore Modimo o a re rata le gore ga se ra swanela go mmea molato ge re welwa ke mathata. Ge e le gabotse, ke Yena feela a ka rarollago mathata ao.
10. Ke ka baka la’ng re ka kgodišega gore Modimo o tla lokiša tshenyo ka moka yeo e bakilwego ke batho ba babe?
10 Modimo ke yo mokgethwa. (Jesaya 6:3) Selo se sengwe le se sengwe seo a se dirago se sekile, se hlwekile e bile ke se sebotse. Ka gona re ka mmota. Eupša batho bona ga ba bjalo. Ka dinako tše dingwe ba dira diphošo. Gaešita le mmuši yo a tlogago a botega ga a na matla a go lokiša dilo ka moka tšeo batho ba babe ba di dirago. Ga go na motho yo a nago le matla ao a lekanago le a Modimo. Modimo a ka kgona go lokiša tshenyo ka moka yeo e bakilwego ke batho ba babe, e bile ke sona seo a tlago go se dira. O tla fediša bobe ka moka ka mo go sa felego.—Bala Psalme 37:9-11.
MODIMO O IKWA BJANG GE BATHO BA TLAIŠEGA?
11. Modimo o ikwa bjang ge o tlaišega?
11 Modimo o ikwa bjang ge a bona dilo tše di diregago lefaseng le dilo tšeo di go welago? Beibele e ruta gore Modimo “o rata toka.” (Psalme 37:28) Ka gona o tloga a tshwenyega ka se se nepagetšego le se se fošagetšego. Ga a rate go bona batho ba tlaišega. Beibele e re ‘pelo ya gagwe e ile ya kwa bohloko’ ge a be a bona lefase le tletše ka bobe nakong e fetilego. (Genesi 6:5, 6) Modimo ga se a fetoga. (Maleaki 3:6) Beibele e re Modimo o tloga a na le taba le wena.
12, 13. (a) Ke ka baka la’ng re rata batho ba bangwe e bile re na le taba le bona, le gona re ikwa bjang ka tlaišego yeo e lego gona mo lefaseng? (b) Ke ka baka la’ng re ka kgodišega gore Modimo o tla fediša tlaišego ka moka le go hloka toka?
12 Le gona Beibele e re Modimo o re bopile ka seswantšho sa gagwe. (Genesi 1:26) Se se ra gore Modimo o re bopile re na le dika tše dibotse tšeo yena a nago le tšona. Ka gona ge e ba o ekwa bohloko ge batho bao ba se nago molato ba tlaišega, gona go ra gore Modimo o kwa bohloko le go feta! Re tseba bjang se?
13 Beibele e re ruta gore “Modimo ke lerato.” (1 Johane 4:8) Selo se sengwe le se sengwe seo Modimo a se dirago o tutuetšwa ke lerato. Ka gona re rata batho ka gobane Modimo le yena o a re rata. Anke o nagane ka se: Ge nkabe o na le matla, na o be o tla fediša tlaišego ka moka le go hloka toka mo lefaseng? Ga go pelaelo gore o be o tla di fediša, ka gobane o rata batho. Go thwe’ng ka Modimo? O na le matla, e bile ka ge a re rata, o tla fediša tlaišego ka moka le go hloka toka. O ka kgodišega gore kholofetšo e nngwe le e nngwe ya Modimo yeo e boletšwego mathomong a puku ye e tla phethagala! Eupša e le gore o bote dikholofetšo tše, o swanetše go tseba ka mo go oketšegilego ka Modimo.
MODIMO O NYAKA GORE O MO TSEBE
14. Leina la Modimo ke mang, gona re tseba bjang gore re swanetše go le diriša?
14 Ge e ba o nyaka go ba mogwera wa motho yo a itšego, gantši selo sa pele seo o mmotšago sona ke sefe? O mmotša leina la gago. Na Modimo o na le leina? Madumedi a mantši a re leina la gagwe ke Modimo goba Morena, eupša a ga se mainaina. E fo ba maina a tlhompho, a go swana le “kgoši” goba “mopresidente.” Modimo o re boditše gore leina la gagwe ke Jehofa. Psalme 83:18 e re: “Gore batho ba tsebe gore wena yoo leina la gago e lego Jehofa, ke wena o nnoši o lego Yo Godimodimo godimo ga lefase ka moka.” Bangwadi ba Beibele ba dirišitše leina la Modimo ka makga a dikete. Jehofa o nyaka gore o tsebe leina la gagwe gomme o le diriše. O go botša leina la gagwe gore o be mogwera wa gagwe.
15. Leina Jehofa le ra go re’ng?
15 Leina la Modimo, e lego Jehofa, le bolela mo gontši. Le ra gore Modimo a ka phethagatša kholofetšo le ge e le efe yeo a e dirago e bile a ka phethagatša morero wa gagwe. Ga go na seo se ka mo thibelago. Ke Jehofa feela a ka bago le leina le. *
16, 17. Ke’ng seo se bolelwago ke gore (a) “Ramatlaohle”? (b) “Kgoši ya bosafelego”? (c) “Mmopi”?
16 Go etša ge re badile pejana, Psalme 83:18 e bolela ka Jehofa gore: “Ke wena o nnoši o lego Yo Godimodimo.” Le gona Kutollo 15:3 e re: “Mediro ya gago ke e megolo le e makatšago, wena Jehofa Modimo Ramatlaohle. Ditsela tša gago ke tša go loka le therešo, wena Kgoši ya bosafelego.” Go ra go re’ng gore “Ramatlaohle”? Go ra gore Jehofa o matla kudu go feta motho le ge e le ofe legohleng. Go re “Kgoši ya bosafelego” go ra gore o be a dutše a le gona. Psalme 90:2 e hlalosa gore ke wa go tloga mehleng ya neng le neng go iša mehleng ya neng le neng. Ruri seo se a makatša!
17 Jehofa ke yena feela e lego Mmopi. Kutollo 4:11 e re: “Wena Jehofa Modimo wa rena o swanelwa ke go amogela letago, kgodišo le matla, gobane o bopile dilo ka moka gomme di bile gona le go bopša ka baka la thato ya gago.” Ee, Jehofa o hlodile dilo ka moka, go tloga ka barongwa legodimong le dinaledi tše di lego sebakabakeng go fihla ka dienywa tše di lego mehlareng le dihlapi tša lewatleng!
NA O KA BA MOGWERA WA JEHOFA?
18. Ke ka baka la’ng batho ba bangwe ba ka nagana gore ba ka se tsoge e bile bagwera ba Modimo? Beibele e re’ng ka taba yeo?
18 Batho ba bangwe ge ba bala ka dika tša Jehofa tše di kgahlišago, ba kwa ba boifa gomme ba nagana gore: ‘Go tla bjang gore Modimo yo matla kudu, yo bohlokwa kudu le yo a lego kgolekgole a be le taba le nna?’ Eupša na Modimo o nyaka gore re ikwe ka tsela yeo? Aowa. Jehofa o nyaka go ba kgauswi le rena. Beibele e re Modimo “ga a kgole le yo mongwe le yo mongwe wa rena.” (Ditiro 17:27) Modimo o nyaka gore o batamele kgauswi le yena, gomme o holofetša gore ‘o tla go batamela.’—Jakobo 4:8.
19. (a) O ka dira’ng gore o be mogwera wa Modimo? (b) Ke seka sefe sa Jehofa seo o se ratago kudu?
19 O ka dira’ng gore o be mogwera wa Modimo? Jesu o itše: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.” (Johane 17:3) Tšwela pele o ithuta, gomme o tla tseba Jehofa le Jesu. Ke moka o tla hwetša bophelo bjo bo sa felego. Ka mohlala, re šetše re ithutile gore “Modimo ke lerato.” (1 Johane 4:16) Eupša o na le dika tše dingwe tše dintši tše dibotse. Beibele e re botša gore Jehofa ke yo a “gaugelago le yo a šokelago, yo a diegago go galefa, yo a tletšego botho le therešo.” (Ekisodo 34:6) Jehofa “o lokile e bile o ikemišeditše go lebalela.” (Psalme 86:5) Modimo ga a fele pelo e bile o a botega. (2 Petro 3:9; Kutollo 15:4) O tla ithuta mo gontši ka dika tša gagwe tše dibotse ge o dutše o bala ka yena ka Beibeleng.
20-22. (a) Re ka kgona bjang go ikwa re le kgauswi le Modimo le ge re ka se kgone go mmona? (b) O swanetše go dira’ng ge batho ba bangwe ba nyaka gore o tlogele go ithuta Beibele?
20 O ka kgona bjang go ikwa o le kgauswi le Modimo le ge o ka se kgone go mmona? (Johane 1:18; 4:24; 1 Timotheo 1:17) Ge o bala ka Jehofa ka Beibeleng, o thoma go mo tseba e le Modimo wa kgonthe. (Psalme 27:4; Baroma 1:20) Ge o dutše o ithuta ka mo go oketšegilego ka Jehofa, o tla mo rata ka mo go oketšegilego e bile wa ikwa o mmatametše kutšwanyana.
21 O tla kwešiša gore Jehofa ke Tatago rena. (Mateo 6:9) O re neile bophelo, le gona o nyaka gore re ipshine ka bophelo. Se ke seo tate yo lerato a ka se kganyogelago bana ba gagwe. (Psalme 36:9) Ee, Beibele e ruta gore o ka ba mogwera wa Jehofa. (Jakobo 2:23) Nagana feela. Jehofa, yena Mmopi wa legohle, o nyaka gore o be mogwera wa gagwe!
22 Batho ba bangwe ba ka nyaka gore o tlogele go ithuta Beibele. Ba ka boifa gore o tlo tlogela kereke yeo o e tsenago. Eupša o se ke wa dumelela motho le ge e le ofe a dira gore o tlogele go ba mogwera wa Jehofa. Ke Mogwera wa kgonthe yo o ka ikhweletšago yena.
23, 24. (a) Ke ka baka la’ng o swanetše go tšwela pele o botšiša dipotšišo? (b) Re tlo ahlaahla’ng sehlogong se se latelago?
23 Ge o dutše o ithuta Beibele, o tlo hwetša dilo tšeo o sa di kwešišego. O se ke wa lewa ke dihlong tša go botšiša dipotšišo goba go kgopela thušo. Jesu o itše re swanetše go ikokobetša go etša bana ba banyenyane. (Mateo 18:2-4) Le gona bana ba botšiša dipotšišo tše dintši. Modimo o nyaka gore o hwetše dikarabo. Ka gona ithute Beibele ka kelohloko go kgonthišetša gore seo o ithutago sona ke therešo.
24 Tsela e kaone ya go ithuta ka Jehofa ke go bala Beibele. Kgaolong e latelago, re tlo bona gore ke ka baka la eng Beibele e sa swane le dipuku tše dingwe.
^ par. 15 Ge e ba Beibele ya gago e se na leina Jehofa goba ge e ba o nyaka go kwa ka mo go oketšegilego ka tlhaloso le mmiletšo wa leina la Modimo, hle bala Tlhaloso 1.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
POLEDIŠANO LE MOAGIŠANI
Na Modimo o Tshwenyega ka go Tlaišega ga Rena?
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Michelle e etetše legaeng la mosadi yo a bitšwago Sophia.
GO TLA BJANG GORE A DUMELELE SE SE DIREGA?
Michelle: Lehono ke fa batho ka moka ba tikologong ye pampišana ye. E na le sehlogo se se rego, Na o ka Rata go Tseba Therešo? Kopi ya gago še.
Sophia: Na e bolela ka bodumedi?
Michelle: Ee. Ela hloko dipotšišo tše tshela tše di lego letlakaleng la ka ntle. Ke efe ya dipotšišo tše—
Sophia: Ema gona moo. Go bolela le nna e fo ba go itshenyetša nako.
Michelle: Gore’ng o re’alo?
Sophia: Therešo ke gore ga ke nape ke kgodišegile gore ke dumela go Modimo.
Michelle: Ke a go kwa, ke leboga ge o nntšheditše sa mafahleng. Anke ke botšiše, Na ka mehla o be o dutše o ikwa ka tsela yeo?
Sophia: Aowa, ke gotše ke tsena kereke. Eupša ke kgale ke tlogetše go ya.
Michelle: Ke a bona. Go ba gona, anke ke itsebiše. Leina la ka ke Michelle.
Sophia: Nna ke Sophia.
Michelle: Ke thabela go go tseba, Sophia.
Sophia: Le nna ke thabela go go tseba.
Michelle: Sophia, ga se ka tlela go go gapeletša gore o dumele seo ke se dumelago. Lega go le bjalo, go na le seo ke nyakago go se tseba. Na go na le selo se itšego seo se go dirilego gore o belaele go ba gona ga Modimo?
Sophia: Ee. Mma o ile a ba kotsing ya koloi nywageng e 17 e fetilego.
Michelle: Ke maswabi kudu go kwa seo. Na o ile a gobala?
Sophia: Ee, o ile a golofala go tloga nakong yeo.
Michelle: Seo ruri se a nyamiša. O swanetše go ba o nyamile kudu.
Sophia: Ee, ke nyamile. Ke ka baka leo ke ipotšišago gore, Ge e ba Modimo a le gona, go tla bjang gore a dumelele se se direga? Go tla bjang gore Modimo a dumelele re tlaišega ka tsela ye?
NA KE PHOŠO GO BOTŠIŠA LEBAKA?
Michelle: Maikwelo a gago le dipotšišo tša gago di a kwagala. Ge re tlaišega, e fo ba ga tlhago go ipotšiša lebaka. Ge e le gabotse, gaešita le banna le basadi ba botegago ba mehleng ya Beibele ba ile ba ipotšiša ka seo!
Sophia: Ruri?
Michelle: Ee. Na o ka thabela gore ke go bontšhe mohlala o tšwago ka Beibeleng?
Sophia: Nka thabela seo.
Michelle: Ela hloko seo moporofeta Habakuku yo a botegago a ilego a se botšiša Modimo, seo se ngwadilwego go Habakuku, kgaolo 1, ditemana 2 le 3, tšeo di rego: “Jehofa, ke tla llela thušo go wena go fihlela neng gomme o sa nkwe? Ke tla kgopela tlhakodišo bošorong go fihlela neng gomme o sa ntlhakodiše? Ke ka baka la’ng o ntesa ke bona tše di kwešago bohloko?” Na o kwa dipotšišo tše di swana le tšeo o bego o di botšiša?
Sophia: Di a swana.
Michelle: Modimo ga se a ka a omanya Habakuku ge a botšiša dipotšišo tšeo, le gona ga se a ka a botša Habakuku gore o be a tloga a nyaka tumelo e oketšegilego.
Sophia: Seo se a makatša.
JEHOFA O HLOILE TLAIŠEGO
Michelle: Beibele e ruta gore Modimo o bona tlaišego ya rena gomme o tshwenyegile ka yona.
Sophia: O ra go re’ng?
Michelle: E re ke go bontšhe mohlala wa se go Ekisodo 3:7. Ke kgopela o bale temana yeo.
Sophia: Go lokile. E re: “Jehofa a oketša ka gore: ‘Ruri ke bone mohlako wa batho ba ka bao ba lego Egipita, e bile ke kwele sello sa bona sa ge ba llišwa ke bao ba ba gapeletšago go šoma; gobane ke tseba mahloko a bona gabotse.’”
Michelle: Ke a leboga. Go ya ka lengwalo le, na Modimo o a bona ge batho ba gagwe ba tlaišega?
Sophia: Ee, go bonagala bjalo.
Michelle: Le gona ga a fo lemoga feela seo se diregago. Lebelela gape karolo ya mafelelo ya temana yeo. Modimo o itše: “Ke tseba mahloko a bona gabotse.” Na mantšu ao a kwagala a ka bolelwa ke Modimo yo a sego borutho goba yo a se nago bogwera?
Sophia: Aowa, ga go kgonege.
Michelle: Ee, Modimo ga a bone feela mathata a rena eupša o a nyama ge re le mathateng.
Sophia: Seo ke therešo.
Michelle: Re dutše re nagana ka seo, a re bale ka tiragalo e nngwe yeo go yona batho ba Modimo ba bego ba tlaišega. E begilwe go Jesaya 63:9. Karolo ya mathomo ya temana yeo e re: “Tlalelong ka moka ya bona le yena o be a tlalelwa.” Go ya ka se, na re be re ka se re Modimo o kgongwa ke go tlaišega ga batho ba gagwe?
Sophia: Ee, re ka re’alo.
Michelle: Sophia, therešo ke gore Modimo o tshwenyegile kudu ka rena, le gona o hloile go bona re tlaišega. Ge re ekwa bohloko, le yena o kwa bohloko.
KE KA BAKA LA ENG A LETILE KA NAKO E KAAKAA?
Michelle: Pele ke sepela, go na le taba e nngwe yeo ke bego ke rata go bolela le wena ka yona.
Sophia: Go lokile.
Michelle: Ela hloko seo Beibele e re rutago sona ka matla a Modimo. Lengwalo leo ke nyakago gore re le bale ke la Jeremia 10:12. Ke kgopela o le bale.
Sophia: Go lokile. Le re: “Ke yena Modiri wa lefase ka matla a gagwe, Yo ka bohlale bja gagwe a theago ka go tia naga e enywago le Yo ka kwešišo ya gagwe a phurolotšego magodimo.”
Michelle: Ke a leboga. A re naganišiše ka temana ye ganyenyane. Na go be go sa nyakege gore Modimo a be le matla a magolo gore a kgone go dira legohle le legolo le dilo ka moka tšeo di lego go lona?
Sophia: Gona go bjalo.
Michelle: Bjale bona, ge e ba Modimo a na le matla a go bopa dilo ka moka tšeo di re dikologilego, gona na se ga se re gore o na le matla a go laola dibopiwa tša gagwe?
Sophia: Go bjalo.
Michelle: Nagana gape ka mmago. Ke ka baka la’ng o tshwenyega ge a tlaišega?
Sophia: Ka gobane ke a mo rata. Ke mma.
Michelle: Le gona ge e ba o be o na le matla a go mo fodiša lehono, na o be o ka se dire seo?
Sophia: Ke be ke tla dira bjalo.
Michelle: Nagana gore seo se bolela eng. Beibele e ruta gore Modimo o bona mathata a rena, o re kwela bohloko, le gona o na le matla a magolo kudu. Ka gona, na o kgona go bona gore go nyakega boitshwaro bjo bokaakang gore Modimo a se ke a tsena ditaba gare gomme a fediše tlaišego ya rena kapejana?
Sophia: Ke be ke sa e bone bjalo.
Michelle: Na mohlomongwe o na le lebaka leo le mo dirago gore gona bjale a se ke a fediša mathata a rena? *
Sophia: Hmm, mohlomongwe o na le lebaka.
Michelle: Ke kwa mogala wa gago o lla, ka gona ke kgopela go boa ka nako e nngwe gore re tle re tšwetše pele taba ye.
Sophia: Ke a leboga. Nka thabela seo. *
Na go na le taba e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go botšiša yo mongwe wa Dihlatse tša Jehofa. Yena o tla thabela go boledišana le wena ka ditaba tše bjalo.
^ ser. 61 Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 64 Sehlogo sa nakong e tlago sa lelokelelo le se tla ahlaahla lebaka leo Modimo a dumelelago tlaišego.
Ithute ka mo go oketšegilego
Ke ka Baka la Eng Modimo a Dumelela Tlaišego?
Puku ya pele ya Beibele e hlalosa lebaka leo ka lona Modimo a dumelelago gore dilo tše mpe di direge mola a na le matla a go ka di thibela.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Australia
12-14 Zouch Road
DENHAM COURT NSW 2565
AUSTRALIA
+61 2-9829-5600
Dinako tša go Bona Meago ya Lekala
Mošupologo go fihla Labohlano
Go thoma ka 10:00 a.m. go ya go 12:00 p.m. le go thoma ka 1:00 p.m. go ya go 3:00 p.m.
Go bona meago go tšea diiri tše pedi
Mešomo yeo e dirwago
Go gatišwa dimakasine tša ka godimo ga tše 18 milione ka maleme a fetago 55 gomme tša romelwa ditikologong tša Pacific.


text:
The Tower of Babel (Genesis 11: 1-9)
Sesotho sa Leboa / Sepedi (Northern Sotho)
- Bjale lefase ka moka le be le bolela leleme letee e bile le diriša mantšu a go swana.
- Eitše ge batho ba sepelela thoko ya bohlabela ba hwetša molala nageng ya Shineara gomme ba dula moo.
- Ba botšana seng sa bona ba re: “Tlang re direng ditena gomme re di fiše gore di tie.” Ka gona ba aga ka ditena go e na le ka maswika, eupša ba diriša sekontiri go di swaraganya.
- Bjale ba re: “Tlang re ikageleng motse le tora yeo ntlha ya yone e fihlago magodimong gomme re itireleng leina le le tumilego ka ge re boifa gore mohlomongwe re ka gašana le lefase ka moka.”
- Jehofa a theogela fase gore a bone motse le tora tšeo bana ba batho ba di agilego.
- Ka morago ga moo Jehofa a re: “Bonang! Batho ke batho batee e bile ba bolela leleme letee ka moka ga bona, bjale ba thoma go dira tšona tše. Bjale ga go selo seo ba ka naganago go se dira seo se ka ba palelago.
- Bjale tlang re theogele fase gomme ge re le moo re raraganye leleme la bona gore ba se kwane ka maleme.”
- Ka go re’alo Jehofa a ba gašanya go tloga moo ba ya lefaseng ka moka, ba feleletša ba tlogetše go aga motse woo.
- Ke ka baka leo o ilego wa bitšwa Babele, gobane gona moo Jehofa o raragantše leleme la lefase ka moka, le gona Jehofa o ba gašantše go tloga moo ba ya lefaseng ka moka.
From: Phetolelo ya Lefase le Lefsa ya Mangwalo a Makgethwa
Information about Northern Sotho
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kikuyu,
Kinyarwanda,
Kirundi,
Koti,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Mpongwe,
Ndebele,
Ndonga,
Nkore,
Northern Sotho,
Nyakyusa,
Sango,
Sena,
Shona,
Soga,
Southern Sotho,
Sukuma,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Yao,
Zulu
Other Tower of Babel translations
By language |
By language family


text:
“Dilo Tšeo o di Gafele Banna ba Botegago”
“Dilo tšeo o di gafele banna ba botegago, bao le bona ba tlago go swanelegela gabotse go ruta ba bangwe.”
DIKOPELO: 123, 53
1, 2. Batho ba bantši ba lebelela mešomo ya bona bjang?
GANTŠI batho ba rata go tsebja ka mešomo ya bona. Ba bantši ba ipona ba le bohlokwa ka mešomo ya bona goba maemo ao ba nago le ona. Ditšong tše dingwe, ge o itsebiša bathong ba bangwe, e nngwe ya dipotšišo tšeo ba go botšišago yona ke gore: “O šoma go dira’ng?”
2 Beibele le yona go na le mo e hlalosago batho ka mešomo yeo ba bego ba e dira. E bolela ka “Mateo molekgetho”; “Simone yo e lego mošogi wa matlalo”; le “Luka ngaka e rategago.” (Mat. 10:3; Dit. 10:6; Bakol. 4:14) Le gona batho ba bangwe ba tsebja ka ditokelo goba mešomo yeo Jehofa a ilego a ba nea yona. Re bala ka Kgoši Dafida, moporofeta Eliya le moapostola Paulo. Banna ba ba ile ba tšeela mešomo ya bona godimo kudu. Ge e ba le rena Jehofa a re neile maikarabelo a itšego, re swanetše go a tšeela godimo kudu.
3. Ke ka baka la’ng bao ba godilego ba swanetše go tlwaetša bao e sa lego ba bafsa? (Bona seswantšho se se lego ka mo godimo.)
3 Ba bantši ba rena re rata mešomo yeo re e dirago, e bile ga re nyake go kgaogana le yona. Eupša ka maswabi, ga e sa le go tloga mehleng ya Adama, moloko o mongwe le o mongwe o a tšofala gomme wa tšeelwa legato ke o mongwe. (Mmo. 1:4) Morago bjale, phetogo ye e baketše rena Bakriste ba therešo mathata. Mošomo wa rena o oketšegile kudu e bile o nyaka mo gontši. Mešomo yeo ga bjale re e dirago e re gapeletša go šomiša mekgwa e mefsa, yeo gantši e akaretšago go dirišwa ga thekinolotši yeo e fetofetogago gantši. Bana babo rena ba bangwe bao ba godilego ba ka thatafalelwa ke go sepedišana le diphetogo tše. (Luka 5:39) Eupša bana babo rena bao e sa lego ba bafsa ba kgona dilo tše, e bile ba sa na le matla go feta bao ba godilego. (Die. 20:29) Ka gona, bana babo rena bao ba godilego ba swanetše go tlwaetša bao e sa lego ba bafsa gore ba tle ba phethe maikarabelo a phuthego.
4. Ke ka baka la’ng ba bangwe ba dikadika go nea ba bangwe mešomo? (Bona lepokisi le le rego, “ Mabaka ao ba Bangwe ba Dikadikago go Nea ba Bangwe Mešomo.”)
4 Bana babo rena bao ba etelelago batho ba Modimo pele ba ka dikadika go nea bao e sa lego ba bafsa mešomo. Ba bangwe ba tšhaba gore bao e sa lego ba bafsa ba tlo ba tšeela mešomo ya bona. Ba bangwe ba tšhaba gore ba ka se sa ba le matla a taolo, e bile ba ipotša gore bana babo rena ba bafsa ba ka se dire dilo gabotse go swana le bona. Ba bangwe ba fahlela ka gore ga ba na nako ya go tlwaetša ba bangwe. Ka lehlakoreng le lengwe, bana babo rena bao e sa lego ba bafsa ga se ba swanela go fela pelo ge ba sa newe mešomo e oketšegilego.
5. Re tlo ahlaahla dipotšišo dife sehlogong se?
5 Anke re ahlaahleng taba ye ya go nea ba bangwe mešomo go tšwa mahlakoreng a mabedi. Sa pele, bana babo rena bao ba godilego ba ka thuša bjang bao e sa lego ba bafsa gore ba rwale maikarabelo a oketšegilego ka mokgatlong, gona ke ka baka la’ng thušo yeo e nyakega? (2 Tim. 2:2) Sa bobedi, ke ka baka la’ng go le bohlokwa gore bana babo rena bao e sa lego ba bafsa ba be le pono e botse ge ba dutše ba thuša bana babo rena bao ba godilego le go ithuta go bona? Anke re thomeng ka go bona kamoo Kgoši Dafida a ilego a tlwaetša morwa wa gagwe go amogela boikarabelo bjo bogolo.
DAFIDA O ILE A TLWAETŠA SOLOMONE LE GO MO THEKGA
6. Ke’ng seo Kgoši Dafida a bego a nyaka go se direla Jehofa, gona Jehofa o ile a re’ng?
6 Ka morago ga gore Dafida a fetše mengwaga e mentši a tšhaba Saulo, o ile a ba kgoši gomme a dula ntlong ya maemo. Ka ge a be a nyamišitšwe ke gore Jehofa yena ga se a agelwa “ntlo,” goba tempele, o ile a phetha ka gore o tla mo agela yona. Ka gona o ile a botša moporofeta Nathane a re: “Šefa nna ke dula ka ntlong ya metsedara, eupša areka ya kgwerano ya Jehofa e ka tlase ga tente.” Nathane o ile a araba Dafida a re: “Dira se sengwe le se sengwe seo se lego pelong ya gago, gobane Modimo wa therešo o na le wena.” Eupša Jehofa o ile a se dumelele Dafida gore a mo agele ntlo. O ile a botša Nathane gore a yo botša Dafida gore: “E ka se be wena o tlago go nkagela ntlo yeo ke tla dulago go yona.” Le ge Jehofa a be a tshepišitše Dafida gore o tla dula a mo šegofatša, o ile a laela gore morwa wa Dafida e lego Solomone e be yena a tlago go mo agela tempele yeo. Dafida o ile a arabela bjang?
7. Dafida o ile a arabela bjang ge Jehofa a be a laela gore tempele e agiwe ke Solomone?
7 Dafida ga se a ka a dikadika go thekga Solomone, e bile ga se a ka a ikopiša hlogo ka taba ya gore ge tempele e agilwe go ka se retwe yena. Ge e le gabotse, ka morago ga gore tempele yeo e agiwe, ga se ya ka ya bitšwa tempele ya Dafida, eupša e ile ya bitšwa tempele ya Solomone. Le ge Dafida a ka ba a ile a nyamišwa ke gore ga se a dumelelwa go phetha seo a bego a se naganne, o ile a thekga ka pelo ka moka modiro wa go agiwa ga tempele. O ile a rulaganya bašomi ka mafolofolo, a kgoboketša tšhipi, koporo, silifera le gauta, gotee le dikota tša metsedara. Go oketša moo, o ile a kgothatša Solomone ka gore: “Bjale morwa wa ka, anke Jehofa a be le wena, o atlege gomme o age ntlo ya Jehofa Modimo wa gago, feela bjalo ka ge a boletše mabapi le wena.”
8. Ke ka baka la’ng Dafida nkabe a ile a ipotša gore Solomone a ka se kgone go agela Jehofa tempele, eupša ke’ng seo a ilego a se dira?
8 Bala 1 Dikoronika 22:5. Dafida nkabe a ile a ipotša gore Solomone ga a swanelege go okamela mošomo wo o mogolo. Go oketša moo, tempele yeo e be e tlo ba e “kgolo kudu,” e bile ka nako yeo Solomone e be e sa le “yo mofsa e bile a sa tekateka,” goba a se na maitemogelo. Lega go le bjalo, Dafida o be a tseba gore Jehofa o be a tlo thuša Solomone go phetha mošomo woo a mo neilego wona. Ka gona Dafida o ile a dira seo a ka se kgonago go thuša Solomone, gomme a kgoboketša ditlabakelo tše dintši tša go aga tempele yeo.
LATSWA LETHABO LEO LE TLIŠWAGO KE GO TLWAETŠA BA BANGWE
9. Ke’ng seo se ka thušago bana babo rena bao ba godilego gore ba thabišwe ke go nea ba bafsa mešomo yeo ba bego ba e dira? Nea mohlala.
9 Bana babo rena bao ba godilego ga se ba swanela go nyama ge maemo a gapeletša gore ba nee bao e sa lego ba bafsa mešomo ya bona. Go e na le moo, ge ba tlwaetša bao e sa lego ba bafsa, ba tla thuša gore mošomo o tšhabe diatla. Bana babo rena bao ba etelelago pele ba swanetše go thaba ge ba bona bafsa bao ba ba tlwaeditšego ba kgona go phetha mešomo ya ka mokgatlong wa Jehofa. Ka mohlala, nagana ka tate yo a rutago morwa wa gagwe go otlela koloi. Ge morwa yoo e sa le ngwana, o no bogela tatagwe ge a otlela. Ge e šetše e le mošemanyana, tatagwe o mo hlalosetša kamoo koloi e otlelwago ka gona. Ke moka ge mošemane yoo a godile, o thoma go otlela koloi ya gabo ge tatagwe a dutše a mo nea tlwaetšo e oketšegilego. Ka dinako tše dingwe ba ka šiedišana go otlela, eupša mafelelong morwa yoo e ka ba yena a otlelago ka mehla, mohlomongwe ka nako yeo tatagwe o tla ba a tšofetše. Tate yoo o tla thaba kudu ge koloi e šetše e otlelwa ke morwa wa gagwe, e bile a ka se ipotše gore le yena o swanetše go otlela. Ka mo go swanago, bana babo rena bao ba godilego ba thaba kudu ge ba kgonne go tlwaetša bao e sa lego ba bafsa go phetha mešomo ya ka mokgatlong wa Jehofa.
10. Moshe o be a lebelela bjang go retwa le go ba moetapele wa setšhaba?
10 Lena bao le godilego, le swanetše go phema go ba le mona. Bona kamoo Moshe a ilego a arabela ka gona ge batho ba itšego mešašeng ya Isiraele ba be ba thoma go itshwara bjalo ka baporofeta. (Bala Numeri 11:24-29.) Mohlanka wa Moshe e lego Joshua o be a nyaka go ba thibela. Mohlomongwe o be a nagana gore batho bao ba be ba tla dira gore setšhaba se thome go nyatša Moshe le go se sa mo lebelela e le moetapele wa sona. Eupša Moshe o ile a araba Joshua a re: “A o a nkhufegela? O se ke wa dira bjalo, ke duma ge nkabe batho ba Jehofa ka moka e be e le baporofeta ka gobane Jehofa o be a tla tsenya moya wa gagwe go bona!” Moshe o ile a bona gore Jehofa ke yena a bego a dira gore batho bao ba itshware ka tsela yeo. Ka ge a be a sa nyake go retwa, o ile a bolela gore o duma eka bahlanka ka moka ba Jehofa ba ka ba le mpho yeo ya go porofeta. Go swana le Moshe, re swanetše go thaba ge ba bangwe ba hwetša ditokelo tšeo nkabego di hwetšwa ke rena.
11. Ngwanabo rena yo mongwe o itše’ng mabapi le go nea ba bangwe mošomo wo a bego a o dira peleng?
11 Lehono, re na le mehlala e mentši ya bana babo rena bao ba hlanketšego Jehofa ka mafolofolo ka mengwaga e mentši, bao ba tlwaeditšego ba bangwe go rwala maikarabelo a oketšegilego ka mokgatlong wa Jehofa. Ka mohlala, ngwanabo rena Peter o bile tirelong ya nako e tletšego ka mengwaga e fetago e 74, gomme e 35 ya yona o e feditše a hlankela ofising ya lekala kua Yuropa. O be a dutše a hlankela e le molebeledi wa Lefapha la Tirelo. Eupša gona bjale, ngwanabo rena Paul, yoo e sa lego yo mofsa e bile a šomile kgauswi le Peter ka mengwaga e mmalwa, o neilwe boikarabelo bjoo e bego e le bja Peter. Ge Peter a be a botšišwa gore o ikwa bjang ka diphetogo tšeo o itše: “Ke thabišwa ke gore go na le bana babo rena bao ba neilwego tlwaetšo ya go dira mešomo ye ya bohlokwa le bao ba e dirago gabotse kudu.”
HLOMPHA BANA BENO BAO BA GODILEGO
12. Re swanetše go ithuta thuto efe pegong ya Beibele ya mabapi le Rehoboama?
12 Ka morago ga gore Solomone a hwe, morwa wa gagwe e lego Rehoboama o ile a ba kgoši. Ge Rehoboama a be a nyaka keletšo ya kamoo a ka phethago kabelo ye ka gona, o ile a thoma ka go kgopela thušo go banna ba bagolo. Eupša o ile a gana keletšo ya bona! Go e na le gore a e amogele, o ile a diriša keletšo ya masogana ao a gotšego le ona ao e bego e le bahlankedi ba gagwe. Dilo di ile tša senyega. (2 Dikor. 10:6-11, 19) Re ithuta’ng tabeng ye? Re ithuta gore go bohlokwa go tsoma keletšo ya bana babo rena ba godilego le bao ba nago le phihlelo, gotee le go naganišiša ka keletšo ya bona. Gaešita le ge bao e sa lego ba bafsa ba sa swanela go ikwa ba gapeletšwa go dira dilo ka tsela ya kgale, ga se ba swanela go kitimela go gana keletšo ya bao ba godilego.
13. Bana babo rena ba bafsa ba swanetše go dirišana bjang le bao ba godilego?
13 Go ka direga gore gona bjale bana babo rena bao e sa lego ba bafsa ba okametše mešomo yeo go yona go nago le bana babo rena bao ba godilego. Ka gona, pele bana babo rena ba bafsa ba dira diphetho, ba ka holega kudu ge ba ka boledišana le bana babo rena bao ba godilego bao ba nago le phihlelo. Ngwanabo rena Paul, yoo go boletšwego ka yena pejana, yoo a neilwego mošomo wo o bego o dirwa ke Peter wa go okamela lefapha la Bethele, o itše: “Ke feditše nako e telele ke kgopela keletšo go Peter, e bile ke be ke kgothaletša ba bangwe lefapheng la rena go dira se se swanago.”
14. Re ithuta’ng tseleng yeo Timotheo le moapostola Paulo ba bego ba dirišana ka yona?
14 Timotheo, yoo e bego e sa le yo mofsa, o ile a šoma kgauswi kudu le moapostola Paulo ka mengwaga e mentši. (Bala Bafilipi 2:20-22.) Paulo o kile a ngwalela Bakorinthe gore: “Ke [romela] Timotheo go lena, ka ge e le ngwanaka yo a rategago le yo a botegago Moreneng; o tla le gopotša mekgwa ya ka mabapi le Kriste Jesu, go etša ge ke ruta kae le kae phuthegong e nngwe le e nngwe.” (1 Bakor. 4:17) Mantšu a a makopana a bontšha gore Paulo le Timotheo ba be ba šomišana gabotse kudu. Paulo o ile a ipha nako ya go tlwaetša Timotheo “mekgwa ya [gagwe] mabapi le Kriste Jesu.” Timotheo o ile a amogela tlwaetšo ka diatla tše pedi gomme Paulo a mo rata kudu. Le gona Paulo o be a kgodišegile gore Timotheo o be a tla kgona go thuša phuthego ya Bakorinthe. Ruri wo ke mohlala o mobotse woo bagolo ba ka o ekišago lehono ge ba dutše ba tlwaetša banna ba bangwe gore ba tle ba etelele pele phuthego!
KA MOKA GA RENA RE KA TSENYA LETSOGO
15. Keletšo yeo Paulo a ilego a e nea Bakriste ba kua Roma e swanetše go re thuša go dira’ng ge re lebane le diphetogo?
15 Re phela dinakong tše di kgahlišago kudu. Karolo ya lefaseng ya mokgatlo wa Jehofa e gola ka ditsela tše dintši tše di fapafapanego, eupša kgolo yeo e tla le diphetogo. Ge diphetogo tšeo di lebane rena, anke re ikokobetšeng, re etiše dikgahlego tša Jehofa pele, e sego tša rena. Go dira bjalo go re thuša gore re dule re na le botee. Paulo o ile a ngwalela Bakriste ba kua Roma gore: “Ke botša yo mongwe le yo mongwe gare ga lena gore a se ke a ikgopola kudu go feta kamoo go nyakegago gore a nagane ka gona; eupša a nagane e le gore a be le monagano o hlaphogetšwego, yo mongwe le yo mongwe kamoo Modimo a mo abetšego tekanyo ya tumelo ka gona. Gobane go etša ge mmeleng o tee re na le ditho tše dintši, eupša ditho tšohle di se na modiro o swanago, ka gona, rena gaešita le ge re le ba bantši, re mmele o tee boteeng le Kriste.”
16. Ke’ng seo bao ba godilego le bao e sa lego ba bafsa, gotee le basadi ba bona, ba ka se dirago go thuša gore ka mokgatlong wa Jehofa go dule go na le khutšo le botee?
16 Ka gona go sa šetšwe gore maemo a rena ke afe, anke ka moka ga rena re šomeng ka thata go tšwetša pele mošomo o mogolo wa Jehofa. Lena bana babo rena ba godilego, rutang bao e sa lego ba bafsa mešomo ya lena. Lena bao le sa lego ba bafsa, amogelang mešomo yeo, ebang le boipoetšo gomme le dule le hlompha bao ba godilego. Lena basadi ba nyetšwego, ekišang mosadi wa Akhwila e lego Perisila, yoo a ilego a dula a thekga Akhwila ka potego ge maemo a bona a be a fetoga.
17. Ke’ng seo Jesu a bego a kgodišegile gore barutiwa ba gagwe ba be ba tla se dira, gona o ile a ba nea tlwaetšo ya go dira eng?
17 Mohlala o mobotsebotse wa motho yoo a ilego a tlwaetša ba bangwe gore ba tle ba phethe maikarabelo a oketšegilego ke wa Jesu. Jesu o be a tseba gore e se kgale o be a tlo boela legodimong le gore go be go tlo nyakega gore ba bangwe ba šale ba tšwetša pele mošomo wo a bego a o dira. Le ge barutiwa ba gagwe ba be ba sa phethagala, o be a ba tshepa gomme a ba botša gore ba be ba tla dira mediro yeo e fetago ya gagwe. (Joh. 14:12) O ile a ba nea tlwaetšo e botse kudu, gomme ba bolela ditaba tše dibotse bathong ka moka ba mehleng ya bona.
18. Ke’ng seo re se letetšego, gona ke’ng seo ga bjale re ka se dirago?
18 Ka morago ga gore Jesu a hwe lehu la sehlabelo, Jehofa o ile a mo tsošetša legodimong gomme a mo nea mešomo e mengwe le matla a “ka godimodimo ga mmušo o mongwe le o mongwe, bolaodi, matla [le] borena.” (Baef. 1:19-21) Ge re ka hwa re botega pele ntwa ya Haramagedone e fihla, Jehofa o tlo re tsoša gore re phele lefaseng le lefsa la go loka, moo re tlago go ba le mošomo o montši wo o thabišago. Eupša gaešita le gona bjale go na le mošomo o bohlokwa kudu woo ka moka ga rena re ka tsenyago letsogo go wona, e lego mošomo wa go bolela ditaba tše dibotse le go dira barutiwa. Anke ka moka ga rena, ba bagolo le ba banyenyane, re dule ‘re na le mo gontši mo re go dirago modirong wa Morena.’


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Costa Rica
ASOCIACION DE TESTIGOS DE JEHOVA
Apartado 187-3006
40104 BARREAL DE HEREDIA
COSTA RICA
+506 2293-2943
+506 2293-2944 (Fax)
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 5:00 p.m.


text:
Ba Ile ba Ikgafa ka go Rata
—Kua Micronesia
KATHERINE o goletše United States gomme a kolobetšwa gore e be yo mongwe wa Dihlatse tša Jehofa a na le nywaga e 16. O be a šoma ka thata bodireding eupša batho ba sa arabele gabotse molaetšeng wa Mmušo. O re: “Ke ile ka bala diphihlelo tša batho bao ba ilego ba rapela Modimo gore a ba romele motho yo a tlago go ba thuša go mo tseba. Gantši ke be ke kganyoga go hwetša motho yo bjalo, eupša seo ga se sa direga.”
Ka morago ga go dira boboledi tšhemong yeo ka nywaga e mentši, Katherine o ile a thoma go nagana ka go hudugela lefelong leo batho ba bego ba tlo arabela gabotse molaetšeng wa Mmušo. Lega go le bjalo, o ile a ipotšiša ge e ba a ka kgona go dira seo. E bile gatee feela bophelong bja gagwe moo a ilego a ba kgole le lapa la gabo, e lego dibeke tše pedi feela, le gona o be a hlologela gae letšatši le lengwe le le lengwe. Lega go le bjalo, kganyogo ya gagwe e tšwago pelong ya go nyaka go latswa lethabo leo le tlišwago ke go thuša bao ba tsomago Jehofa e ile ya ba e matla. Ka morago ga go hwetša mafelo a mmalwa ao a ka hudugelago go ona, o ile a ngwalela lekala la Guam gomme a hwetša boitsebišo bjoo a bego a bo nyaka. Ka July 2007, Katherine o ile a hudugela Saipan a na le nywaga e 26, e lego sehlakahlaka seo se lego Lewatleng la Pacific, seo se lego kgole le ga gabo ka dikhilomithara tše e ka bago tše 10 000. Mafelelo a go huduga ga gagwe e bile afe?
GO ARABJA GA DITHAPELO TŠE PEDI
Ka moragonyana ga gore Katherine a fihle phuthegong ya moo e mpsha, o ile a kopana le Doris, e lego mosadi yo a lego nywageng ya magareng ga bo-40, yoo a ilego a amogela thuto ya Beibele. Ka morago ga gore ba ithute dikgaolo tše tharo tša mathomo tša puku ya Seo Beibele e se Rutago, Katherine o ile a thoma go tshwenyega. O re: “Doris e be e le morutwana yo botse, ka gona ke be ke sa nyake go senya thuto yeo. Ke be ke se ka ka ka swara thuto ya Beibele ya ka mehla gomme ke nagana gore Doris o hloka kgaetšedi yo a nago le phihlelo gore a ithute le yena, mohlomongwe yo a lekanago le yena ka nywaga.” Katherine o ile a rapela Jehofa gore a mo thuše go hwetša kgaetšedi yo a swanelegago yoo a ka mo neago morutwana wa gagwe wa Beibele. Ke moka o ile a phetha ka gore a botše Doris gore ga a sa tlo swarelwa thuto ke yena.
Katherine o re: “Pele ga ge nka botša Doris taba yeo, o ile a mpotša gore o nyaka go bolela le nna ka bothata bjo itšego. Ka morago ga go mo theetša, ke ile ka mmotša kamoo Jehofa a ilego a nthuša go lebeletšana le bothata bjo bo swanago. O ile a nteboga.” Ke moka Doris o ile a botša Katherine gore: “Jehofa o diriša wena go nthuša. Letšatšing la pele leo o nketetšego ka lona, ke be ke feditše diiriiri ke bala Beibele. Ke be ke lla, ke kgopela Modimo gore a nthomele motho yo a itšego gore a tle a nthuše go kwešiša Beibele. Ka yona nako yeo, o ile wa kokota mojako. Jehofa o be a arabile thapelo ya ka!” Katherine o tlala megokgo ka mahlong ge a anega phihlelo ye yeo e kgomago. O re: “Mantšu a Doris e be e le karabo ya thapelo ya ka. Jehofa o ile a mpontšha gore nka kgona go tšwela pele ke swara thuto yeo.”
Doris o kolobeditšwe ka 2010, gomme lehono o swara dithuto tše mmalwa tša Beibele. Katherine o re: “Ke leboga gakaakang gore selo seo e bego e le kgale ke se kganyoga, e lego gore ke thuše motho go ba mohlanka wa Jehofa, se phethagetše!” Lehono Katherine o thabela go hlankela e le mmulamadibogo yo a kgethegilego sehlakahlakeng sa Pacific sa Kosrae.
DITLHOHLO TŠE THARO LE KAMOO O KA LEBELETŠANAGO LE TŠONA
Bana babo rena le dikgaetšedi ba ka godimo ga ba lekgolo bao ba tšwago dinageng dišele (ba nywaga ya go tloga ka e 19 go ya go e 79) ba hlanketše moo go nyakegago thušo kua Micronesia. Maikwelo a bašomi ba ba mafolofolo a hlaloswa gabotse ke Erica, yoo a hudugetšego Guam ka 2006 a na le nywaga e 19. O re: “Go bose kudu go bula madibogo tšhemong yeo batho ba gona ba nyoretšwego therešo. Ke leboga kudu gore Jehofa o nthušitše go tsenela mohuta wo wa tirelo. Ke tsela e kaonekaone ya bophelo!” Lehono, Erica o thabela go hlankela e le mmulamadibogo yo a kgethegilego sehlakahlakeng sa Ebeye seo se lego Dihlakahlakeng tša Marshall. Ke therešo gore go hlankela nageng e šele go na le ditlhohlo. Anke re ahlaahleng tše tharo tša tšona gomme re bone kamoo bao ba hudugetšego Micronesia ba lebeletšanago le tšona.
Tsela ya bophelo. Ka morago ga gore Simon wa nywaga e 22 a goroge sehlakahlakeng sa Palau ka 2007, kapejana o ile a lemoga gore mešomo ya boiphedišo yeo a bego a tla e hwetša e be e tla dira gore a gole tšhelete e nyenyane kudu ge e bapetšwa le yeo a bego a e gola nageng ya gabo kua Engelane. Simon o re: “Ke ile ka swanelwa ke go ithuta go se reke selo le ge e le sefe seo ke se nyakago. Ga bjale ke kgetha gabotse dijo tšeo ke di rekago, le gona ke tsoma tša theko ya tlase. Ge sedirišwa se itšego se senyega, ke nyaka dikarolo tša sona tšeo di kilego tša dirišwa gomme ka leka go hwetša motho yo a ka nthušago go se lokiša.” Go nyakega ga gore a phele bophelo bjo bonolo go mo kgomile bjang? Simon o re: “Go nthušitše go bona seo e tlogago e le sa bohlokwa bophelong le kamoo nka phelago ka dilo tše sego kae. Ke bone tlhokomelo ya Jehofa ka makga a mmalwa. Nywageng e šupago yeo ke hlanketšego mo, ga se ka ka ka hloka dijo le marobalo.” Ruri Jehofa o thekga bao ba phelago bophelo bjo bonolo ka ge ba nyaka go tsoma Mmušo pele.—Mat. 6:32, 33.
Go hlologela gae. Erica o re: “Ke rata ditho tša lapa lešo kudu, ka gona ke be ke tshwenyegile gore go hlologela gae go tlo šitišana le bodiredi bja ka.” O ile a dira’ng go itokišeletša tlhohlo ye? O re: “Pele nka huduga, ke ile ka bala dihlogo tša Morokami tša mabapi le go hlologela gae. Di ile tša ntokišeletša go lebeletšana le tlhohlo ye ka katlego. Go se sengwe sa dihlogo tšeo, mma yo mongwe o ile a kgonthišetša morwedi wa gagwe gore Jehofa o tla mo hlokomela, a re: ‘Jehofa o tla go hlokomela gakaone go feta nna.’ Ruri kgonthišetšo yeo e ile ya mmatlafatša.” Hannah le monna wa gagwe e lego Patrick, ba hlankela sehlakahlakeng sa Majuro seo se lego Dihlakahlakeng tša Marshall. Hannah o alafa go hlologela gae ka go swarega ka go thuša bana babo rena le dikgaetšedi ba phuthegong yeo ba hlankelago go yona. O re: “Ka mehla ke leboga Jehofa ka bana babo rena le dikgaetšedi ba lefaseng ka bophara ka gobane le bona ke lapa lešo. Ke be nka se tsoge ke hlanketše mo go nyakegago thušo ge e be e se ka thekgo ya bona e lerato.”
Go hwetša bagwera. Simon o re: “Ge o fihla nageng e šele, o hwetša selo se sengwe le se sengwe se fapana le sa mo o tšwago. Ka dinako tše dingwe ke hlologela go bolela metlae yeo batho ba moo ba tla e kwešišago.” Erica o re: “Mathomong, ke be ke ikwa ke le noši, eupša seo se ile sa nthuša go naganišiša ka maikemišetšo a ka a go hudugela moo. Ke be ke se ka hudugela moo gore ke tlo ikhola eupša ke hudugetše go tlo hlankela Jehofa ka mo go oketšegilego.” O oketša ka gore: “Ge nako e dutše e eya, ke ile ka ba le bagwera ba babotse bao ke ba ratago kudu.” Simon o ile a šoma ka thata gore a ithute Sepalau, e lego seo se mo thušago go ‘katološa lerato leo le lego ka pelong ya gagwe’ go bana babo le dikgaetšedi ba moo. (2 Bakor. 6:13) Maiteko a gagwe a go ithuta leleme leo a ile a dira gore bana babo rena ba mo rate. Ee, ge bao ba sa tšwago go fihla nageng e itšego ba šoma gotee le bana babo rena ba moo, ka moka ga bona ba thabela bogwera bja kgauswi ka phuthegong. Ke meputso efe e mengwe yeo e hwetšwago ke bao ba ikgafago ka go rata gore ba yo hlankela mo go nyakegago thušo e kgolo?
‘GO BUNA KA BONTŠI’
Moapostola Paulo o itše: “Yo a bjalago ka bontši le go buna o tla buna ka bontši.” (2 Bakor. 9:6) Ruri molao wo wa motheo o šoma go bao ba katološago bodiredi bja bona. Ke dienywa dife tšeo ba di ‘bunago ka bontši’ kua Micronesia?
Kua Micronesia, go sa dutše go na le dibaka tše dintši tša go thoma dithuto tša Beibele le go bona kamoo batho bao ba ithutago therešo ya Lentšu la Modimo le go e diriša ba tšwelago pele ka gona moyeng. Le gona Patrick le Hannah ba ile ba šoma tšhemo kua Angaur, e lego sehlakahlaka se senyenyane seo se nago le baagi ba 320. Ka morago ga go dira boboledi moo ka dikgwedi tše pedi, ba ile ba kopana le mma yo a se nago molekane. Gateetee o ile a amogela thuto ya Beibele, a amogela therešo ka go fagahla gomme a dira diphetogo tše dikgolo bophelong bja gagwe. Hannah o re: “Ka mehla ge re fetša go ithuta le yena, gomme re tloga legaeng la gagwe ka dipaesekele tša rena, nna le Patrick re be re lebelelana ke moka re re: ‘Re a leboga Jehofa!’” Hannah o oketša ka gore: “Ke a tseba gore Jehofa a ka ba a ile a diriša tsela e nngwe go gogela mosadi yo go yena, eupša ka baka la go hlankela mo go nyakegago thušo e kgolo, re kgonne go hwetša motho yo yoo a swanago le nku le go mo thuša go tseba Jehofa. Ye ke e nngwe ya diphihlelo tše di kgahlišago kudu maphelong a rena!” Go etša ge Erica a bolela, “ge o thuša motho yo a itšego go tseba Jehofa, o hwetša lethabo le le sa hlalosegego!”
NA O KA TSENYA LETSOGO?
Dinageng tše dintši go nyakega bagoeledi ba oketšegilego ba Mmušo. Na o ka ba yo mongwe wa bao ba hudugelago moo go nyakegago thušo? Rapela Jehofa gore a matlafatše kganyogo ya gago ya go katološa bodiredi bja gago. Boledišana le bagolo ba phuthego ya geno ka taba yeo, molebeledi wa tikologo goba bao ba kilego ba ba le tokelo ya go hlankela nageng yeo go nyakegago thušo. Ge o thoma go dira dithulaganyo, ngwalela lekala leo le okamelago tšhemo yeo o nyakago go hlankela go yona gomme o kgopele tsebišo e oketšegilego. * Mohlomongwe le wena o ka tlatša bana babo rena le dikgaetšedi ba dikete—ba banyenyane le ba bagolo, bao ba sego lenyalong goba ba lego lenyalong—bao ba ikgafago ka go rata gomme wa latswa lethabo la ‘go buna ka bontši.’
^ ser. 17 Bona sehlogo se se rego, “Na o ka ‘Tshelela Matsedonia’?” ka go Tirelo ya Rena ya Mmušo ya August 2011.
Ithute ka mo go oketšegilego
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?


text:
POTŠIŠO 2
Ke ka Baka la Eng ke Tshwenyega ka Gore ke Lebelelega Bjang?
O BE O TLA DIRA ENG?
Nagana ka boemo bjo: Ge Julia a itebelela seiponeng, o bona go nona feela. O ipotša gore: “Ke swanetše go fokotša mmele wa ka,” gaešita le ge batswadi ba gagwe le bagwera ba mmotša gore ke yo mosesane bjalo ka lehlokwa.
Morago bjale, Julia o ile a nagana ka go šomiša mekgwa ye e lego kotsi gore a fokotše “bonyenyane dikhilograma tše pedi le seripa.” O ile a nagana ka go ipolaiša tlala matšatši a mmalwa . . .
Ge nkabe o be o ikwa go swana le Julia, o be o tla dira’ng?
EMA GOMME O NAGANE!
Ga se phošo go tshwenyega ka gore o lebelelega bjang. Ge e le gabotse, Beibele e bolela gore banna le basadi ba bantšinyana, go akaretša Sara, Ragele, Abigaile, Josefa le Dafida e be e le ba babotse. Beibele e re mosadi yo a bitšwago Abishaga e be e le “yo mobotse kudu.”
Lega go le bjalo, bafsa ba bantši ba tshwenyega kudu ka gore ba lebelelega bjang. Seo se ka ba tlišetša mathata a magolo. Ela hloko mehlala ye e latelago:
Nyakišišong e nngwe go ile gwa boledišanwa le banenyana ba itšego gomme ba diperesente tše 58 ba be ba bolela gore ba nonne, mola e le gore e be e le ba e ka bago diperesente tše 17 bao ba nonnego.
Nyakišišong e nngwe go hweditšwe gore basadi ba e ka bago diperesente tše 45 bao ge e le gabotse ba bego ba otile ba be ba nagana gore ba nonne kudu!
E le ge ba nyaka go fokotša mmele, bafsa ba bangwe ba feleletša ba swere ke bolwetši bja anorexia, e lego bolwetši bjo bo beago bophelo kotsing bjo bo akaretšago go itima dijo.
Ge e ba o na le maswao a bolwetši bja anorexia goba mokgwa le ge e le ofe wa go se je gabotse, nyaka thušo. Thoma ka go ntšhetša motswadi wa gago sa mafahleng goba motho yo mongwe yo mogolo yo o mmotago. Beibele e re: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.”—Diema 17:17.
KAMOO O KA KAONEFATŠAGO KA GONA!
Ge e le gabotse, ke motho wa ka gare yo a dirago gore motho a ratege goba a se ratege. Nagana ka Abesalomo morwa wa Kgoši Dafida. Beibele e re:
“Go be go se na monna yo botse bja gagwe bo bego bo retega kudu go swana le bja Abesalomo. O be a se na bosodi.”
—2 Samuele 14:25.
Lega go le bjalo, lesogana le le be le ikgantšha, le rata maemo e bile e le moradia! Ka gona Beibele ga e bolele gabotse ka Abesalomo, e mo hlalosa e le monna yo a sa botegego ka tsela e feteletšego le yo a nago le lehloyo le lešoro.
Ke mo go kwagalago gore Beibele e re nee keletšo ye:
“Le apare semelo se sefsa.”
—Bakolose 3:10.
“Go ikgabiša ga lena e se be ga ka ntle . . . , eupša e be ga motho wa sephiring wa pelo.”
—1 Petro 3:3, 4.
Le ge e se phošo go nyaka go ba botse, sa bohlokwa kudu ke semelo sa gago. Ge nako e dutše e eya, dika tša gago tše dibotse di tla dira gore o ratege kudu go ba bangwe go feta go ba senatla goba go ba le letheka le lesesane! Ngwanenyana yo a bitšwago Phylicia o re: “Bobotse bo ka dira gore batho ba go bone ka pela, eupša batho ba tla gopola kudu seo o lego sona ka gare le dika tša gago tše dibotse.”
HLAHLOBA GORE O LEBELELEGA BJANG
Na gantši o nyamišwa ke tsela yeo o lebelegago ka yona?
Na o kile wa nagana ka go dira ophareišene ya gore o be botse goba ka go itima dijo ka mo go feteletšego e le gore o lokiše karolo yeo e sa go kgahlego ya mmele wa gago?
Ke’ng seo o bego o ka se fetoša mo go wena ge o be o ka kgona? (Swaya tšeo o bego o ka di fetoša.)
BOTELELE
BOIMA BJA MMELE
MORIRI
SEBOPEGO SA MMELE
SEFAHLEGO
MMALA WA LETLALO
Ge e ba o arabile ka ee dipotšišong tše pedi tša mathomo gomme wa swaya dilo tše tharo goba go feta moo potšišong ya boraro, nagana ka se: Go na le kgonagalo e kgolo ya gore ba bangwe ga ba go bone o sa kgahliše go etša kamoo wena o iponago ka gona. Go bonolo go feteletša dilo gomme wa tshwenyega kudu ka tsela yeo o lebelegago ka yona.
Ithute ka mo go oketšegilego
Bafsa ba Bolela ka go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.


text:
Full text loading...
n Lexikos - Online dictionaries on the Internet : an overview for the African languages : research article
Abstract
Dipukuntu ta online te di lego mo Inthaneteng : Ponokakareto ya maleme a Afrika
Morero wo mogolo wa taodiwana ye ya nyakiio ke wo o tiilego ka ge teko e dirilwe ka tebelelo ya kakareto ye e tletego go dipukuntu ka moka ta Inthanete teo di etego di le gona mo malemeng a Afrika. Sa go makata ke gore go ete go na le palo ye nti ya dipukuntu te bjalo mo malemeng a manti gape di na le badirii ba banti. Go hlalowa dipharologantho te bohlokwa ta dipukuntu te le ka moo diphatlalato di dirwago ka gona gare ga maleme a manti a go fapana. Mo karolong ya bobedi go tsebiwa pukuntu ya online ye e lego ya pele gape e lego ya makgonthe ya Afrika Borwa. Le ge e le gore pukuntu ye e hlamilwe ke dirutegi di se kae, e ete e tea sefoka lefaseng ka bophara. Se ke ka lebaka la gore pukuntu ye e dirilwe ka tsela yeo e lego gore dilo di ka beakanywa gore di itwelete ka botona gomme ta lokela batho ka moka bao ba e diriago mo Inthaneteng ka yona nako yeo.
The main purpose of this research article is rather bold, in that an attempt is made at a comprehensive overview of all currently available African-language Internet dictionaries. Quite surprisingly, a substantial number of such dictionaries is already available, for a large number of languages, with a relatively large number of users. The key characteristics of these dictionaries and various cross-language distributions are expounded on. In a second section the first South African online dictionary interface is introduced. Although compiled by just a small number of scholars, this dictionary contains a world's first in that lexicographic customisation is implemented on various levels in real time on the Internet.
Article metrics loading...


text:
MAHUMO AO A LEGO KA LENTŠUNG LA MODIMO | DIEMA 7-11
‘Anke Pelo ya Gago e se Aroge’
Melao ya Jehofa e ka re šireletša. Lega go le bjalo, gore e re hole, re swanetše go e bea ka dipelong tša rena. (Die 7:3) Ge mohlanka wa Jehofa a dumelela pelo ya gagwe go aroga, o hlaselwa gabonolo ke maano a Sathane a go fora batho le go ba goketša. Diema kgaolo 7 e bolela ka lesogana leo le ilego la dumelela go forwa ke pelo ya lona. Re ka ithuta’ng diphošong tša lona?
Sathane o leka go re aroša go Jehofa ka go diriša dikwi tša rena tše hlano go re goketša gore re dire dilo tše di fošagetšego
Go ba le bohlale le kwešišo go tla re thuša gore re lemoge ditlamorago tše di nyamišago kudu tšeo di tlišwago ke go dira dilo tše mpe, e bile go tla re thuša gore re se senye tswalano ya rena le Modimo


text:
‘Dithabeng le tla Epa Koporo’
Sehlopha sa baepi ba marope se be se phuruphutša magorogorong le maweng a lešoka la Judea ge ditho tša sona di tla fihla leweng leo le lego ka godimo ga legaga leo le išago. Na se be se tla hwetša selo se bohlokwa, mohlomongwe dilo tša bogologolo goba dingwalwa tše bjalo ka Mangwalo a go Phuthwa a Lewatle le le Hwilego? Se ile sa makatšwa ke gore se ile sa hwetša mokgobo wa mahumo a kgonthe, ao a bitšwago mahumo a Nahal Mishmar.
MAHUMO ao a bego a utilwe ka mongeng e bile a phuthetšwe ka legogwa, ao a hweditšwego ka March 1961, a be a na le dilo tše ka godimo ga tše 400, tšeo bontši bja tšona di bego di dirilwe ka koporo. Gare ga tšona go be go na le mehutahuta ya mefapahlogo, melamo, didirišwa le dibetša tše dingwe. Babadi ba Beibele ba kgahlegela dilo tšeo di utolotšwego tšeo di sepedišanago le Genesi 4:22 yeo e bolelago ka Tubala-kaine e le “morudi wa mohuta o mongwe le o mongwe wa sedirišwa sa koporo le tšhipi.”
Go sa dutše go na le dipotšišo tše dintši mabapi le gore mokgobo wo wa mahumo o tšwa kae le histori ya ona. Lega go le bjalo, go utollwa ga ona go bontšha gore go epša ga koporo, go e tološa gaešita le go bopa dilo ka yona go be go dutše go tsebja dinageng tša mehleng ya Beibele go tloga kgale.
MAFELO A KOPORO NAGENG YA KHOLOFETŠO
Ge Baisiraele ba be ba letetše go tsena Nageng ya Kholofetšo, Moshe o ile a ba botša gore: ‘Dithabeng tša naga le tla epa koporo.’ (Doiteronomio 8:7-9) Kua Isiraele le Jorodane baepi ba marope ba utolotše mafelo a mantši a bogologolo a meepo le a go tološetša, a bjalo ka Feinan, Timina le Khirbat en-Nahas. Mafelo ao a utolla’ng?
Karolo ya naga ya Feinan le Timina e na le mekotikoti yeo e sa išego, moo bašomi ba moepong ba bego ba epa koporo lebakeng la bonyenyane nywaga e 2 000. Gaešita le lehono, moeng a ka hwetša marathana a maswika ao a nago le koporo ao a gašanego gohle. Baepi ba bogologolo ba be ba šoma ka thata go epa maswikeng ka didirišwa tšeo di dirilwego ka leswika e le gore ba epe koporo moo e bego e bonagala gona. Ge koporo e be e fela methopong yeo, ba be ba epa go iša ba diriša didirišwa tša tšhipi, ba godiša mawa le go epa mekoti e išago kudu le dithanele. Re hwetša tlhaloso ya meepo e bjalo ka pukung ya Beibele ya Jobo. (Jobo 28:2-11) Wo e be e le modiro o thata kudu wa diatla; ge e le gabotse, go tloga lekgolong la boraro la nywaga go ya lekgolong la bohlano la nywaga C.E., balaodi ba Roma ba be ba ahlolela disenyi tše šoro le bagolegwa ba bangwe ka gore ba yo šoma meepong ya koporo ya kua Feinan.
Kua Khirbat en-Nahas (yeo e bolelago “Mašope a Koporo”), go hwetšwa mekgobo e megolo ya mašaledi a ditšhila a koporo e tološitšwego, e lego seo se bontšhago gore go be go na le intaseteri ya go tološa koporo moo. Diithuti di dumela gore borale bo be bo tlišwa moo bo etšwa meepong ya kgauswi, e bjalo ka wa Feinan le wa Timina. E le gore go ntšhwe koporo boraleng, go be go dirišwa diphaephe tša go butšwetša le dipompi tša maoto bakeng sa go oketša thempheretšha ya mollo wa malahla go fihla go mo e ka bago 1 200°C lebaka la diiri tše seswai go ya go tše lesome. Gantši go be go nyakega dikhilograma tše hlano tša borale gore go dirwe mo e ka bago khilograma e tee ya ditena tša koporo, tšeo di bego di dirišetšwa go bopa dilo tše di fapafapanego.
GO DIRIŠWA GA KOPORO ISIRAELENG YA BOGOLOGOLO
Kua Thabeng ya Sinai, Jehofa Modimo o laetše ka go lebanya gore tšhipi ye e phadimago yeo e bego e epša lefelong leo e dirišetšwe go agwa ga tabarenakelegomme ka morago gwa agwa tempele kua Jerusalema go dirišwa mokgwa o swanago. (Ekisodo, kgaolo 27) Go ka direga gore Baisiraele ba be ba na le tsebo ya go šoma ka tšhipi pele ba ka ya Egipita, goba mohlomongwe ba ka ba ba e hweditše ge ba be ba le moo. Nakong ya ge Baisiraele ba huduga Egipita, ba be ba kgona go dira modimo wa namane yeo e dirilwego ka gauta e tološitšwego. Ba be ba kgona le go dira dilo tše dintši tša koporo tšeo di bego di nyakega bakeng sa tirelo ya tabarenakeleng—tše bjalo ka sebjana se segolo, dipitša, dipane, digarafo le diforoko.—Ekisodo 32:4
Ka morago kua lešokeng, mohlomongwe tikologong ya Punon (yeo go bonagalago e le Feinan ya mehleng yeno), lefelo leo le humilego ka koporo, batho ba ile ba ngongorega ka manna le meetse. Jehofa o ile a ba otla ka go ba romela dinoga tšeo di nago le mpholo, gomme batho ba bantši ba ile ba hwa. Ka morago ga gore Baisiraele ba itshole, Moshe o ile a ba mmoelanyi wa bona gomme Jehofa a mo laela gore a dire noga ya koporo a e fege godimo ga kota. Pego e re: “E be e re ge motho a lomilwe ke noga gomme a lebelela noga yeo ya koporo, o be a phela.”—Numeri 21:4-10; 33:43.
KOPORO YA KGOŠI SOLOMONE
Kgoši Solomone o dirišitše koporo e ntši kudu ge a be a kgabiša tempele ya kua Jerusalema. Bontši bja yona bo be bo kgobokeditšwe ke tatagwe e lego Dafida, go Basiria bao a bego a ba thopile. (1 Dikoronika 18:6-8) “Sebjana se segolo” sa koporo seo se bego se dirišwa ke baperisita bakeng sa go hlapela, se be se rwala dilithara tše 66 000 gomme e le sa boima bja ditone tše 30. (1 Dikgoši 7:23-26, 44-46) Gape go be go na le dikokwane tše pedi tše dikgolo tša koporo tšeo di bego di emišitšwe kgorong ya tempele. Botelele bja tšona e be e le dimithara tše 8, e bile di na le dihlogwana ka godimo tša botelele bja dimithara tše ka bago tše 2,2. Dikokwane tšeo di be di na le mokoti mo gare, di na le maboto a bokoto bja disenthimithara tše 7,5, gomme bophara bja tšona e le dimithara tše 1,7. (1 Dikgoši 7:15, 16; 2 Dikoronika 4:17) Go a makatša go nagana ka bontši bja koporo yeo e dirišitšwego bakeng sa go dira dilo tše feela.
Le gona koporo e be e dirišwa kudu ke batho ba mehleng ya Beibele bophelong bja letšatši le letšatši. Ka mohlala, re bala ka dibetša, ditlemo, diletšo tša mmino gotee le mejako, tšeo di dirilwego ka koporo. (1 Samuele 17:5, 6; 2 Dikgoši 25:7; 1 Dikoronika 15:19; Psalme 107:16) Jesu o boletše ka tšhelete ya “koporo” ya go tsenywa ka dikhwameng, gomme moapostola Paulo a bolela ka “Aleksandere morudi wa koporo.”—Mateo 10:9; 2 Timotheo 4:14.
Go sa dutše go na le dipotšišo tše dintši tšeo baepi ba marope le boradihistori ba swanetšego go hwetša dikarabo tša tšona mabapi le methopo ya mahumo a koporo a mehleng ya Beibele, gotee le go se tsebje ga moo mokgobo wa mahumo a kgonthe a Nahal Mishmar a tšwago gona. Lega go le bjalo, ka ge go kgonthišeditšwe ke dipego tša Beibele, therešo ke gore naga yeo Baisiraele ba ilego ba e tšea e le bohwa, ruri e be e le ‘naga e botse yeo dithabeng tša yona ba bego ba tla epa koporo.’—Doiteronomio 8:7-9.


text:
‘A re Tlišetšeng Jehofa Dimpho’
GE MOTHO yo mongwe a go swara ka botho, o mo leboga bjang? Ela hloko kamoo ditona tša madira tša Isiraele di ilego tša leboga ka gona ka morago ga go fenya Bamidiane. Ntwa ye e bile gona ka morago ga gore Baisiraele ba dire sebe ka go rapela Baali wa Peoro. Modimo o ile a dira gore batho ba gagwe ba fenye gomme dilo tšeo di thopilwego ntweng di ile tša abelwa madira a 12 000 le Baisiraele ka moka. E le ge madira a be a latela tlhahlo ya Jehofa, a ile a abela baperisita tše dingwe tša dilo tšeo gomme Baisiraele ba bangwe ba di abela Balefi.—Num. 31:1-5, 25-30.
Lega go le bjalo, ditona tša madira di ile tša nyaka go dira mo gontši. Di ile tša botša Moše gore: “Rena bahlanka ba xaxo re badile palô ya bahlabani ba re bexo re ba laola, ra hwetša xò sa hlôkêxê le monna o tee wa rena.” Ge ba tlišetša Jehofa dibego, ba ile ba kgetha go tliša dilo tša gauta le dilo tše di fapa-fapanego tša go kgabiša. Boima bja dikgabišo tša gauta bo be bo feta dikhilograma tše 190.—Num. 31:49-54.
Ka tsela e swanago, batho ba bantši lehono ba tutueletšega go bontšha tebogo ya bona bakeng sa seo Jehofa a ba diretšego sona. Go feta moo, ga se bahlanka ba Modimo ba ineetšego feela bao ba lebogago ka tsela e bjalo. Ka mohlala, ela hloko mootledi wa pese yo a bego a iša batho le go ba tšea lebaleng la kopano ya ditšhaba-tšhaba yeo e bego e swaretšwe kua Bologna, Italy, ka 2009. Ka ge a be a otlela ka šedi e bile a e-na le moya wa boipoetšo, bao ba bego ba diriša pese ya gagwe ba ile ba phetha ka gore ba mo ngwalele lengwalo la go leboga le go mo nea tšhelete ya go leboga gotee le kopi ya puku ya Ke Eng Seo ge e le Gabotse Beibele e se Rutago? Ge a hwetša seo, mootledi o ile a re: “Ke amogela karata le puku ye ka diatla tše pedi, eupša ke buša tšhelete ka gobane ke nyaka go neela gore le ka tšwela pele ka modiro woo le o dirago. Gaešita le ge ke se yo mongwe wa Dihlatse tša Jehofa, ke nyaka go neela ka tšhelete ye ka gobane ke bone gore le dira dilo ka ge le e-na le lerato.”
Ge o gapeletšega go leboga dilo tšeo Jehofa a go diretšego tšona, tsela e nngwe yeo o ka bontšhago tebogo yeo ka yona ke ka go neela bakeng sa modiro wa lefase ka bophara wa Dihlatse tša Jehofa. (Mat. 24:14) Ditsela tšeo ba bangwe ba kgethago go neela ka tšona di bontšhitšwe lepokising le le sepedišanago le sehlogo se.


text:
“Modimo o re Thuša go Tšwela Pele ka Bophelo”
NATALYA le morwa wa gagwe wa nywaga e senyane, e lego Aslan, ba ile ba kgobokana le Zarina le morwedi wa gagwe wa nywaga e lesomepedi, e lego Anzhelika. Bana ba bangwe le batho ba bagolo ba fetago 1 000 ba be ba dutše kgauswi le bona, ba hlapeditšwe ke banna bao ba swerego dithunya.
Pejana Laboraro lona leo ka September 1, 2004, bana le batswadi ba bona ba be ba le ka ntle, ba itokišeletša go keteka letšatši la mathomo la sekolo kua Beslan, e lego toropo e nyenyane ya Alania, Russia. Gateetee, banna bao ba swerego dithunya le dipomo ba ile ba fihla go sa letelwa, ba thuntšhetša godimo gomme ba hlabile mašata. Bahlasedi bao ba fetago 30 ba ile ba tsenya lešaba leo le bego le tšhogile ka gare ga phapoši ya go itšhidulla ya sekolo gomme ba kgomaretša dipomo go e dikologa.
Nako ya Setu le ya Masetlapelo
Ke moka go ile gwa ba le matšatši a mararo ao go bego go sa direge selo magareng ga bahlasedi le mašole a tšhireletšo. Natalya yo a bego a ithuta Beibele le Dihlatse tša Jehofa o re: “Ke ile ka rapela ke sa kgaotše.”
E be e le mafelelong a selemo, gomme phapoši ya go itšhidulla e ile ya thoma go fiša. Mesong ya letšatši la bobedi, bahlasedi ba ile ba se fe batho dijo le meetse gomme ka letšatši la boraro, e lego Labohlano, bahlaselwa ba bangwe ba ile ba thoma go nwa moroto le go ja matšoba ao bana ba bego ba a tlišeditše barutiši. Natalya o re: “Mošemane yo a bego a dutše kgauswi le rena o ile a bea letlakala la letšoba letsogong la ka. Ke ile ka le ngwathaganya gomme ka fa Anzhelika karolo e nngwe gomme e nngwe ka e fa Aslan.”
Ka moragonyana letšatšing la boraro, go ile gwa thoma masetlapelo. Natalya o re: “Ke ile ka wela fase ka baka la go thuthupa ga dipomo. Go ile gwa tlala muši gohle gomme gwa thoma go lla sethunya.” Ge mašole le batšhošetši ba dutše ba thuntšhana, Natalya le Aslan ba ile ba tšhaba ka go khukhuna. Moossetia wa lefelong leo yo a bitšwago Alan o ile a ba gogela lefelong le le šireletšegilego. Ba bangwe ba bantši ga se ba phologa.
Ditlamorago tša Masetlapelo
Bana le batho ba bagolo ba makgolo ba ile ba hwa, go akaretša le Anzhelika. Ka dibeke tše mmalwa, go be go kwala dillo le go golola ga batho kua Beslan. Lefelo leo Natalya a dulago go lona le lebane le sekolo, gomme le ka morago ga gore go agwe sekolo se sefsa kgauswi le moo, Aslan o be a palelwa ke go tsena go sona. O be a sa tšwele le ka ntle go yo bapala. Natalya o re: “Re ile ra lopa Jehofa gore a mo thuše go fenya dipoifo tša gagwe.” Ge nako e dutše e eya, o ile a ba le sebete sa go boela sekolong.
Natalya o be a tšhaba go ya dibokeng tša Bokriste Holong ya Mmušo. O anega ka gore: “Ka mehla ge ke na le batho ba bantši lefelong leo le tswaleletšwego, ke be ke tšhoga gore re ka hlaselwa. Ke be ke rapela gore seo se se direge. Ka morago, ke ile ka kgaotša go ya dibokeng. Le gona ke be ke dula ke tshwenywa ke taba ya gore batho ba bantši ba hlokofetše, mola rena re phologile.”
Go Tšwela Pele ka Bophelo
Natalya o re: “Ke leboga bao ka phuthegong ba ilego ba tšwela pele go nthuša. Hlatse yeo e bitšwago Tatyana o be a nketela ka morago ga matšatši a mangwe le a mangwe a mararo a sa tshediše. Ka morago o ile a tla le Hlatse e nngwe e lego Ulyana, yoo a bego a le botho, a na le temogo, a bolela ka boleta e bile a tseba Beibele gabotse. O ile a ntheta ka baka la maiteko ao ke bego ke a dira, gomme o be a ntheetša ka kelohloko ge ke bolela.
“Ga bjale ke kgona go bolela ka letšatši leo ntle le go kwa bohloko goba go boifa”
“Ulyana o ile a mpalela mantšu a moapostola wa Mokriste e lego Paulo, ao a begilwego go 2 Bakorinthe 1:9. Ka morago ga mathata ao ba bilego le ona Asia, Paulo o ile a re: ‘Re ile ra ikwa re kgodišegile gore re ahloletšwe lehu.’ Le gona o ile a mpalela Jesaya 40:31 yeo e rego: ‘Bao ba botago Jehofa ba tla boelwa ke matla. Ba tla hlatlogela godimo ka diphego go etša dintšhu.’ Mangwalo a bjalo, gotee le thekgo ya ka mehla ya Ulyana le ba bangwe, di ile tša mmatlafatša gore ke thomološe go ya dibokeng tša Bokriste le bana ba ka. Lega go le bjalo, go ba ka gare ga holo go sa mpoifiša.”
Zarina ka morago o ile a ba yo mongwe wa Dihlatse tša Jehofa gomme o fagahletše go bona Anzhelika gape ge a tsošetšwa bophelong lefaseng le lebotse, le le hlwekilego le la khutšo, leo le tlago go bušwa ke Mmušo wa Modimo. (Mateo 6:9, 10; Ditiro 24:15) Natalya le bana ba gagwe ba ile ba kolobetšwa ka 2009. Ba sa dula kgauswi le lešope la phapoši ya go itšhidulla ya sekolo eupša ba tšwela pele le bophelo. Natalya o re: “Ga bjale ke kgona go bolela ka letšatši leo ntle le go kwa bohloko goba go boifa. Modimo o re thuša go tšwela pele ka bophelo.”
Ithute ka mo go oketšegilego
Dilo tše Mpe di Diragalela Batho ba go Loka
—Ka Baka La’ng?
Beibele e nea mabaka a mararo ao a bakago tlaišego bathong.


text:
POLEDIŠANO | YAN-DER HSUUW
Setsebi sa go Nontšhwa ga Mae se Hlalosa Tumelo ya Sona
MOPROFESARA Yan-Der Hsuuw ke molaodi wa nyakišišo ya go nontšhwa ga mae kua National Pingtung University of Science and Technology ya Taiwan. O kile a dumela thutong ya gore dilo di itirile, eupša ka morago ga go ba rathutamahlale yo a dirago nyakišišo, o ile a fetoša mogopolo wa gagwe. O hlaloseditše Phafoga! mabaka a gagwe.
Hle re botše ganyenyane ka wena.
Ke belegwe ka 1966 gomme ka golela Taiwan. Bodumedi bja batswadi ba ka bo be bo theilwe go bodumedi bja Botao le bja Bobuddha. Le ge re be re rapela badimo le medimo ya diswantšho, le ka mohla re be re sa nagane gore Modimo ke yena a hlodilego dilo ka moka.
Ke ka baka la’ng o ile wa ithutela thutaphedi (biology)?
Ge ke sa le ngwana, ke be ke rata go hlokomela diruiwa, le gona ke be ke nyaka go ithuta gore nka imolla bjang diphoofolo le batho tlaišegong. Ke tšere nako e itšego ke ithutela go alafa diphoofolo, gomme ka morago ka ithutela go nontšhwa ga mae—e lego thuto yeo ke bego ke nagana gore e tla nthuša go kwešiša kamoo bophelo bo thomilego ka gona.
Ka nako yeo o be o dumela thutong ya gore dilo di itirile. Na o ka re botša lebaka la seo?
Baprofesara ba yunibesithing ba be ba ruta thuto ya gore dilo di itirile, ba bolela gore go na le bohlatse bjo bo thekgago thuto yeo. Ke ile ka ba kgolwa.
Ke ka baka la’ng o ile wa thoma go bala Beibele?
Ke be ke na le mabaka a mabedi. La mathomo, ke ile ka nagana gore go medimo e mentši yeo batho ba e rapelago, go swanetše go ba go na le o tee wa go e feta ka moka. Eupša ke be ke ipotšiša gore ke ofe? Lebaka la bobedi ke gore ke be ke tseba gore Beibele ke puku yeo e hlompšhago kudu. Ka gona ke ile ka tsenela diklase tša go ithuta Beibele.
Ge ke be ke thoma go ithuta Yunibesithing ya Katholika ya Leuven, Belgium, ka 1992, ke ile ka etela kereke ya Katholika gomme ka kgopela moruti gore a nthuše go kwešiša Beibele, eupša o ile a gana.
Ka gona o ile wa hwetša bjang dikarabo tša dipotšišo tša gago?
Ka morago ga mengwaga e mebedi ge ke be ke sa le Belgium ke dira nyakišišo ya tša thutamahlale, ke ile ka kopana le mosadi yo mongwe wa Mopolishi yo a bitšwago Ruth, yo e bego e le Hlatse ya Jehofa. O be a ithutile se-China e le gore a kgone go thuša barutwana ba yunibesithing bao ba bego ba nyaka go ithuta ka Modimo. Ke be ke thabetše go kopana le yena ka gobane ke be ke rapetše Modimo gore a nthuše go mo tseba.
Ruth o ile a mpontšha gore le ge Beibele e se puku ya thutamahlale, fela e dumelelana le yona. Ka mohlala, mongwadi wa Beibele e lego Dafida o rapetše Modimo ka gore: “Mahlo a gago a mpone ke sa thoma go bopega, gomme ka pukung ya gago go be go ngwadilwe ka ga matšatši ao ditho tša ka ka moka di bopilwego ka ona, le ge go be go se le setee sa tšona.” (Psalme 139:16) Le ge Dafida a be a diriša polelo ya theto, ge e le gabotse, o be a nepile! Le pele ditho tša mmele di ka bopega, go ba go šetše go na le ditaelo tša kamoo di swanetšego go gola ka gona. Go nepagala ga Beibele go nkgodišitše gore ke Lentšu la Modimo. Le gona ke ile ka thoma go kwešiša gore go na le Modimo o tee feela wa therešo e lego Jehofa. 1
Ke eng seo se go kgodišitšego gore Modimo ke yena a bopilego dilo tše di phelago?
Morero wa go dira nyakišišo ya tša thutamahlale ke go hwetša therešo, e sego go thekga dikgopolo tšeo di šetšego di le gona. Go ithuta ga ka ka go gola ga mae ao a nontšhitšwego go nthušitše gore ke fetoše pono ya ka
Na mogato woo ka moka ga o thome ka sele e tee yeo e nontšhitšwego?
Ee. Yona sele yeo e nyenyane kudu e a arogana, e thoma mogato woo o bitšwago go ikarola ga disele. Disele tše dintši di tšea nako e itšego di ikatiša gabedi diiring tše dingwe le tše dingwe tše 12 go ya go tše 24. Mathomong a mogato wo, disele tša motheo (di-stem cell) di thoma go bopega. 2 Disele tša motheo di kgona go tšweletša mo e nyakilego go ba mohuta o mongwe le o mongwe wa disele tše di sa swanego tše 200 goba go feta moo, go swana le disele tša madi, tša marapo, tša megalatšhika le tše dingwe tšeo di nyakegago bakeng sa go bopa ngwana yo a feletšego.
Go ithuta ga ka ka go gola ga mae ao a nontšhitšwego go ntirile gore ke phethe ka gore dilo tšeo di phelago di bopilwe
Go swanetše gore go tšweletšwe disele tša maleba, ka tatelano ya maleba le mafelong a swanetšego. Disele tšeo di thoma ka go bopa ditlhalenama tšeo ka morago di bopago ditho gotee le matsogo le maoto. Ke moentšeneare ofe yo a ka tsogago a ngwadile ditaelo tše bjalo bakeng sa mogato wo ka moka? Lega go le bjalo, ditaelo tša mabapi le go gola ga lee leo le nontšhitšwego di ngwadilwe ka tsela e kgahlišago ka gare ga DNA. Ge ke naganišiša ka bothakga bjoo ka moka, ke kgodišegile gore dilo tše di phelago di bopilwe ke Modimo.
Ke ka baka la eng o ile wa ba yo mongwe wa Dihlatse tša Jehofa?
Ka boripana, ke lerato. Jesu Kriste o itše: “Bohle ba tla tseba ka se gore le barutiwa ba ka
^ 2. Ka baka la letswalo la gagwe leo le hlahlwago ke Beibele, Moprofesara Yan-Der Hsuuw ga a sa šoma ka disele tša motheo tša mae ao a nontšhitšwego a batho.


text:
Seisimane
Seisimane ke polelo yeo setlogo sa yona e lego Engêlanê. Lehono batho ka bontšhi ba šomiša polelo ye bjalo ka polelo ya bona ya pele, dinageng tša go swana le
- Australia,
- Canada,
- Ireland,
- New Zealand,
- United Kingdom le
- United States of America. Dinaga tše di šomiša polelo ye bjalo ka polelo ya bona ya pele.
Seisimane ke polelo ya bobedi lefaseng ka bophara, ebile ke leleme la mmušo dinageng tše swanago le India, Sri Lanka, Pakistan le Afrika Borwa.
Seisimane ka gare Afrika Borwa[lokiša | edit source]
Palo ya batho ya 2011 ya Afrika Borwa e bontšha se:


text:
Moapostola Paulo o kgothaleditše Bakriste gore: “Dulang le gopola ba ba lego ditlemong tša kgolego bjalo ka ge eka le golegilwe le bona.” (Baheb. 13:3) Ka ge re le bahlanka ba Jehofa, re dula re gopola bana babo rena le dikgaetšedi ba ba botegago le go rapelela “bohle bao ba lego maemong a godimo; e le gore re tšwele pele re phela bophelo bja khutšo le boiketlo ka boineelo bjo bo feletšego go Modimo le boitshwaro bjo bo swanelago ka botlalo.”—1 Tim. 2:1, 2; Baef. 6:18.
Ka mo tlase ke e mengwe ya melato ya kgorong ya tsheko yeo Dihlatse tša Jehofa di bego di dutše di e seka ngwagola:
Bana babo rena ba kua Russia ba tšwela pele “ba sa kgaotše ba ruta e bile ba tsebatša ditaba tše dibotse” go sa šetšwe masolo a sa kgaotšego a Kereke ya Russia ya Orthodox le balaodi ba bangwe ba mmušo a go kgaotša modiro wa rena. (Dit. 5:42) Balaodi ba Russia ba tšwela pele go diriša dikgatišong tša rena le go bana babo rena molao o sa kwagalego gabotse wa go lwantšha bafišegelathoko woo mathomong o bego o hlametšwe go lwantšha botšhošetši. Ka baka leo, dikgoro tša tsheko tša Russia di boletše gore dikgatišo tša rena tše e ka bago tše 70 di na le dipolelwana tšeo di dirišwago ke bafišegelathoko, e bile balaodi ba tsentšhitše dikgatišo tše lelokelelong la dikgatišo tša bafišegelathoko tšeo mmušo o di thibetšego. Ka baka la ge ba nagana gore dikgatišo tše di kotsi, balaodi ba bangwe ba šwahlela Diholong tša Mmušo le magaeng a bana babo rena ba nyakana le tšona. Maphodisa a swara Dihlatse tše dintši, a di tšea diswantšho le go di gatiša menwana ka baka la ge di eya tšhemong. Gantši a tšhošetša bana babo rena ge a ba swere seteišeneng sa maphodisa.
Go thoma ka May 2013, bana babo rena le dikgaetšedi ba lesometshela motseng wa Taganrog ba ile ba sekišetšwa go rulaganya diboka, go ba go tšona le go ya tšhemong. Le ke lekga la mathomo Dihlatse di latofatšwa ka ditumelo tša tšona ga e sa le pušo ya Soviet Union e wele. Balaodi ba bangwe kaekae kua Russia ba leka go dira gore dikgoro di bolele gore dikgatišo tša rena ke tša bafišegelathoko le go bona bana babo rena molato wa gore ba hloile madumedi a mangwe.
Maemo a bana babo rena le dikgaetšedi ba kua Eritrea ga se a kaonefala. Ka July 2013, go be go golegilwe bana babo rena ba 52, go akaretša bana babo rena ba nywaga e ka bago e 70, gotee le dikgaetšedi tše tshela. Ga e sa le bana babo rena ba bararo, e lego Paulos Eyassu, Isaac Mogos le Negede Teklemariam, ba golegwa ka September 24, 1994 ka baka la boemagare bja bona ditabeng tša ditirelo tša sešole.
Bana babo rena ba ka godimo ga seripagare ba kgolegong yeo e lego leganateng kua Meiter, ka leboa la motsemošate wa Asmara. Go tloga ka October 2011 go fihla ka August 2012, balaodi ba ile ba otla bana babo rena ba 25 ka go ba lahlela ka moagong wo o ruletšwego ka ditšhipi wo o nyakilego o sobelela mo mmung. Dikgweding tša selemo, bahlapetši ba dumelela bagolegwa go tšwela ka ntle mosegare gore ba se bolawe ke phišo e šoro ya ka moagong. Lega go le bjalo, ba newa dijo tše dinyenyane le meetsana, ka gona bana babo rena ba babja kudu. Ka maswabi, Yohannes Haile, e lego ngwanabo rena wa nywaga e 68, o ile a hwa ka August 2012 ka baka la tshwarompe ye, gomme gwa ba bjalo le ka Ngwanabo rena Misghina Gebretinsae ka 2011.


text:
BAFSA BA A BOTŠIŠA
Nka Dira Eng ge Motswadi wa ka a Babja?
Bafsa ba bantši ga ba tshwenyege ka go nagana ka go hlokomela motho yo a babjago. Go ba gona, go ka ba go sa tlo feta mengwaga e mentši pele batswadi ba bona ba thoma go babja.
Eupša o tla dira’ng ge e ba mamago goba papago a thoma go babja o sa gola? Ithute ka bafsa ba babedi bao ba ilego ba lebeletšana le bothata bjo.
Ditaba tša Emmaline
Mma o swerwe ke bolwetši bjo bo bitšwago Ehlers-Danlos syndrome (EDS), e lego bolwetši bjo bo sa folego le bjo bohloko bjo bo fokodišago moo marapo a kopanago, letlalo le ditšhika tša madi.
Bolwetši bjo ga bo alafege, gomme bolwetši bja mma bo ile bja gola ganyenyane-ganyenyane mengwaga e lesome e fetilego. Ge e le gabotse, go kile gwa ba le nako yeo madi a gagwe a bego a le tlase kudu moo a bego a le kgauswi le go hwa e bile bohloko bjoo a bego a bo kwa bo be bo dira gore a se sa nyaka go phela.
Nna le lapa la gešo re Dihlatse tša Jehofa, gomme phuthego ya gabo rena e re kgothaditše kudu! Ka mohlala, ngwanenyana yo a nyakilego a lekana le nna o sa tšwa go re romela karata a re botša kamoo a ratago lapa lešo le go re kgonthišetša gore o tla dula a re thekga. Go bose kudu go ba le mogwera yo a swanago le yo!
Beibele e nthušitše kudu. Ka mohlala, le lengwe la mangwalo ao ke a ratago kudu ke Psalme 34:18, yeo e rego: “Jehofa o kgauswi le ba dipelo tše di robegilego.” Le lengwe ke Baheberu 13:6, yeo e rego: “Jehofa ke mothuši wa ka; nka se boife.”
Lengwalo le la mafelelo le nkgothatša kudu. Selo seo ke se boifago kudu ke gore mma o tla hlokofala. Ke mo rata kudu gomme ke a leboga ge letšatši le lengwe le le lengwe ke mmona a phela. Lengwalo le la Baheberu le nthuša go bona gore nka lebeletšana le bokamoso ke sa boife selo, go sa šetšwe seo se ka diregago.
Eupša go na le selo se sengwe gape seo ke se boifago. Bolwetši bjo bja EDS ke bja leabela. Mma o bo hweditše go mmagwe, gomme nna ke bo hweditše go mma. Ee, le nna ke swerwe ke bolwetši bja EDS. Eupša lengwalo le la Baheberu 13:6 le nkgonthišetša gore Jehofa e tla ba “mothuši wa ka” le mo tabeng ye.
Ke leka go leboga seo ke nago le sona gona bjale gomme ga ke dule ke nagana ka dilo tša nakong e fetilego goba go tshwenyega ka bokamoso. Nka gateletšega ge nka bapetša seo mma gona bjale a palelwago ke go se dira le seo a bego a kgona go se dira. Beibele e re diteko tšeo di re welago ‘ke tša nakwana e bile di bohwefo’ ge di bapetšwa le kholofelo ya go tlo phela ka mo go sa felego re sa babje.
Seo o ka naganago ka sona: Ke’ng seo se thušago Emmaline go gore a se ke a gateletšega? Wena o ka dira’ng gore o se gateletšege ge o lebeletšane le mathata?
Ditaba tša Emily
Ge ke be ke tsena sekolo sa sekontari, tate o ile a hlaselwa ke kgateletšego ka lekga la pele. Go be go le bjalo ka ge eka tate yo ke mo tsebago ga a sa le gona gomme o tšeetšwe legato ke monna yo mongwe. Ga e sa le go tloga ka nako yeo, tate o be a dula a nyamile, a boifa dilo tše di sego gona e bile a tshwenyega. Ga bjale o šetše a na le mengwaga e 15 a na le bothata bjo. Ruri o swanetše go ba a kwešwa bohloko ke go dula a nyamile, le ge a tseba gabotse gore ga go na lebaka la gore a ikwe ka tsela yeo!
Ka gešo re Dihlatse tša Jehofa gomme phuthego ya gabo rena e re thekga kudu. Badumedigotee le rena ba re bontšhitše botho kudu le go re kwešiša, e bile ga go na yo a kilego a dira gore tate a ikwe a se na mohola ka phuthegong. Go bona kamoo tate a kgotleletšego teko ye go dira gore ke mo rate le go feta.
Ke hlologela tate yo ke mo tsebago wa pele a babja
Lega go le bjalo, tate o šoma ka thata gore a dule a na le pono e nepagetšego. Nakong e nngwe ge a be a gateletšegile kudu, o ile a leka go bala karolo e nyenyane ya Beibele letšatši le letšatši, le ge e be e ka no ba ditemana tše sego kae feela. Seo se ile sa mo matlafatša kudu. Yona karolo yeo e nyenyane a bego a e bala letšatši le letšatši e ile ya mo thuša. Ka nako yeo e thata kudu ke be ke ikgantšha ka tate go feta le ge e le neng.
Ke rata kudu lengwalo la Nehemia 8:10, leo le rego: “Lethabo leo Jehofa a le neago lona ke sebo sa lena.” Mantšu ao ke therešo. Lethabo leo ke le kwago ge ke le gare ga phuthego, ke tšea karolo le go dira mediro e mengwe, le nthabiša kudu ge ke nolegile moko. Le dira gore ke kgothatšege letšatši ka moka. Mohlala wa tate o nthutile gore go sa šetšwe gore o lebeletšana le bothata bofe, ka mehla Jehofa o tla go thekga.
Seo o ka naganago ka sona: Emily o ile a thekga bjang tatagwe bolwetšing bja gagwe? O ka thuša bjang motho yo a gateletšegilego?
Ithute ka mo go oketšegilego
Seo o Swanetšego go se Tseba ka Malwetši a Monagano
Megato e senyane yeo e ka go thušago go lebeletšana ka katlego le bolwetši bja monagano.
Na Tlaišego e tla ka ya Fela?
Beibele e re Modimo o hloile go hloka toka e bile e hlalosa kamoo re tsebago ka gona gore ruri o hlokomela batho.


text:
Ba Hweditše Selo se Sekaone
BAKRISTE ba dimilione ba kgetha go se keteke Keresemose. Ba ikwa bjang ka phetho ya bona? Na ba bona eka go na le seo se ba lahlegelago? Na bana ba bona ba bona eka ba tingwa selo se itšego? Ela hloko seo Dihlatse tša Jehofa go dikologa lefase di se bolelago ka taba ye.
Go gopola Jesu Kriste: “Pele ke eba yo mongwe wa Dihlatse tša Jehofa, ke be ke eya kerekeng ka sewelo. Ge ke be ke eya, ke be ke eya feela ka Keresemose goba ka Easter. Lega go le bjalo, le nakong yona yeo ke be ke sa nape ke nagana ka Jesu Kriste. Ga ke sa keteka Keresemose, eupša ke ya dibokeng tša Bokriste gabedi ka beke e bile ke ruta ba bangwe seo Beibele e se bolelago ka Jesu!”—EVE, AUSTRALIA.
Lethabo la go nea: “Ke thaba kudu ge batho ba mpha mpho ke sa e letela. Ke rata dilo tše sa letelwago! Le gona ke rata go direla batho ba bangwe dikarata le go ba thalela diswantšho ka gobane seo se ba thabiša kudu, e bile le nna se a nthabiša.”—REUBEN, LEBOA LA IRELAND.
Go thuša bahloki: “Re thabela go apeela balwetši dijo. Ka dinako tše dingwe re ba išetša matšoba, khekhe, goba mpho e nyenyane ya go ba thabiša. Re thabela se ka gobane re kgona go etela batho ba ka nako le ge e le efe mo ngwageng.”—EMILY, AUSTRALIA.
Go ba gotee ga lapa: “Ge re kopana le ba leloko, bana ba rena ba tsebana le bomalome le borangwane, bommane le bommamogolo le borakgadi, bomakgolo le borakgolo, gotee le bomotswala go iketlilwe. Ka ge re sa gapeletšege go dira se ka matšatši a itšego a maikhutšo, ga re ikwe re gateletšegile, e bile ba leloko ba tseba gore re ba etela ka gobane re ba rata.”—WENDY, DIHLAKAHLAKENG TŠA CAYMAN.
Khutšo: “Nakong ya Keresemose, go bonagala go ena le dilo tše dintši tšeo di dirwago moo e lego gore ke batho ba sego kae feela bao ba naganago ka khutšo. Ka ge ga bjale ke ithutile seo Beibele e se holofetšago batho, ke ikwa ke lokologile. Ga bjale ke kwešiša gore bana ba ka ba tla ba le bokamoso bjo bo thabišago.”—SANDRA, SEPANIA.


text:
GRADE 12 NATIONAL SENIOR CERTIFICATE KREITI YA 12 SEPEDI LELEME LA GAE (HL) LEPHEPHE LA BORARO (P3) DIBATSELA 2013 MEPUTSO: 100 NAKO: 2½ diiri Palomoka ya matlakala a dipotšišo ke 6. Tokelo ya ngwalollo e ileditšwe Phetla Sepedi Leleme la Gae (HL)/P3 2 NSC DBE/Dibatsela 2013 DITAELO LE TSHEDIMOŠO 1. Lephephe le, le arotšwe ka DIKAROLO tše THARO, e lego ya A, B le ya C. KAROLO YA A: Ditaodišo KAROLO YA B: Ditšweletšwa tša tirišano tše telele KAROLO YA C: Ditšweletšwa tša tirišano tše kopana (50) (30) (20) 2. Araba potšišo e TEE KAROLONG ye NNGWE le ye NNGWE. 3. Araba ka Sepedi. 4. Thoma KAROLO ye NNGWE le ye NNGWE letlakaleng le LEFSA. 5. Beakanya TAODIŠO (ka tsela ya mmepe wa monagano, seswantšho, mantšu a bohlokwa le tše dingwe) o be o badišiše le go dira palobohlatse. Peakanyo e tšwelele pele ga taodišo ya gago. 6. Šomiša metsotso ye e ka bago ye 80 go KAROLO YA A, ye 40 go KAROLO YA B le ye 30 go KAROLO YA C. 7. Dikarabo di nomorwe go ya le ka fao dipotšišo di nomorilwego ka gona. 8. Efa taodišo ye NNGWE le ye NNGWE hlogo ya maleba. 9. Ngwala ka bothakga le ka mongwalo wa go balega. Tokelo ya ngwalollo e ileditšwe Phetla Sepedi Leleme la Gae (HL)/P3 3 NSC DBE/Dibatsela 2013 KAROLO YA A: DITAODIŠO POTŠIŠO YA 1 Kgetha e TEE ya dihlogo tše di latelago gomme o ngwale taodišo ya botelele bja mantšu a go se fete a 450. Taodišo e rulaganywe ka lenaneo la go swana le mmepe wa monagano goba lenaneo leo le ka go thušago go rulaganya. O tla fiwa meputso ya go rulaganya le palobohlatse. 1.1 Ditaba tše tša ka tša go leša dihlong e bile thuto ye kgolo bophelong bja ka. Tia di lle. [50] 1.2 Tirišo ya diselefoune go bafsa. [50] 1.3 Tlhokego ya mešomo le megabaru ke tšona di godišago palo ya polao ya ditšhukudu ka mo nageng. Ahlaahla kgopolo ye. [50] 1.4 Ge motho a le mathateng bagwera ba a mo katoga. Tšweletša dikgopolo tša gago. [50] 1.5 Ge go ka ba le tirišanommogo magareng ga mokgatlo wo o bušago le mekgatlo ya kganetšo gona MaAfrika-Borwa a ka phela ka khutšo. Etšwa tema. [50] Go ka thibelwa go ima ga bafsa ka go kgaogantšha bašemane le basetsana go tsena sekolong se tee. Dumela goba ganetša. [50] 1.6 Tokelo ya ngwalollo e ileditšwe Phetla Sepedi Leleme la Gae (HL)/P3 1.7. 4 NSC DBE/Dibatsela 2013 Tsitsinkela diswantšho tše tša ka tlase gomme o ngwale taodišo ka ga tšona. 1.7.1 [Tukkie, Dibatsela/Manthole 2012, Vol 18: Letl. 11] 1.7.2 [50] [Food and Feeding Habits of the Pedi, PJ Quin, 1959] PALOMOKA YA KAROLO YA A: Tokelo ya ngwalollo e ileditšwe Phetla 50 Sepedi Leleme la Gae (HL)/P3 5 NSC DBE/Dibatsela 2013 KAROLO YA B: DITŠWELETŠWA TŠA TIRIŠANO TŠE TELELE POTŠIŠO YA 2 Araba potšišo e TEE go tše nne tše di latelago. Botelele bja karabo ya gago e be mantšu a go se fete a 200. 2.1 LENGWALO LA SEGWERA Mogwera wa gago o gakanegile ka morago ga go tšwelela mphatong wa marematlou. Mo ngwalele lengwalo o mo fe tshedimošo mabapi le dikgopelo tša kadimo ya tšhelete ya NSFAS. 2.2 POTŠIŠOTHERIŠANO Nakong ya ge bašomedi ba meepong ba sa ngadile mešomo malebana le go se kgotsofatšwe ke megolo, o ile wa dira dikgopelo tša mošomo wa motšwaoswere. Ngwala potšišotherišano yeo o e tsenetšego le ba lekgotlataolo ba moepo wo o itšego malebana le mošomo wo. 2.3 [30] MEMORANTAMO Go tlaišwa ga basadi le bana ke tlhobaboroko nageng ya geno. Legatong la setšhaba ngwalela Tona ya Kgoro ya Tšhireletšo memorantamo o tšweletše dingongorego malebana le tlhokego ya polokego ya batho ba. 2.4 [30] [30] PROUTŠHA Diyunibesithi di thomile ka boingwadišo bja baithuti ba 2014. Thala proutšha ya yunibesithi ya boikgethelo bja gago gomme o kwalakwatše dithuto tšeo di rutwago mo yunibesithing yeo. PALOMOKA YA KAROLO YA B: Tokelo ya ngwalollo e ileditšwe Phetla [30] 30 Sepedi Leleme la Gae (HL)/P3 6 NSC DBE/Dibatsela 2013 KAROLO YA C: DITŠWELETŠWA TŠA TIRIŠANO TŠE KOPANA POTŠIŠO YA 3 Araba potšišo e TEE go tše tharo tše di latelago. Botelele bja karabo ya gago e be mantšu a go se fete a 120. 3.1 KARATA YA MEMO O be o tsena sekolo o dula le mmangwane wa gago. Bjale ka ge o feditše mphato wa marematlou, setšo sa bona se ba gapeletša go go iša gae ka monyanya wo mogolo. Thala karata ya memo yeo o laletšago bagwera ba gago go tla go thaba le wena ka letšatši leo. 3.2 PUKUTŠATŠI Go šetše matšatši a mabedi pele ga ge ditlhahlobo di thoma. Ngwala pukutšatši ya matšatši a mabedi ao a šetšego mabapi le boitokišetšo bja ditlhahlobo tšeo. 3.3 [20] [20] DITŠHUPETŠO Kgoši ya motse wa geno e memile seboleditlhohleletši sa go tla go fa bafsa polelotlhohleletšo mabapi le bokamoso bja bona. Laetša seboledi seo ditšhupetšo tša go tloga tseleng ye kgolo ya go tsena motseng go ya mošate ka go diriša maswao a tsela, meago le dika tša tlhago. [20] PALOMOKA YA KAROLO YA C: PALOMOKA YA TLHAHLOBO: 20 100 Tokelo ya ngwalollo e ileditšwe
1/--pages


text:
Na Sehlare se se Remilwego se ka Hloga Gape?
SEHLARE seo se kobegilego le seo se phetlegilego sa mohlware se ka bonagala se sa bogege ge se bapišwa le sehlare se sebotse sa motsedara wa Libanoni. Eupša dihlare tša mohlware di na le bokgoni bjo bo makatšago bja go phela gaešita le maemong a thata. Tše dingwe di na le nywaga e ka bago e 1 000. Medu ya sehlare sa mohlware e nabela kgole ka tlase ga mobu, gomme sehlare se se kgona go hloga gape gaešita le ge kutu ya sona e remilwe. Ge feela medu ya sona e sa phela, se tla mela gape.
Monna yo a botegago e lego Jobo o be a kgodišegile gore gaešita le ge a ka hwa, o tla phela gape. (Jobo 14:13-15) O ile a diriša mohlala wa sehlare, mohlomongwe sa mohlware, go bontšha kgodišego ya gagwe bokgoning bja Modimo bja go mo tsoša. Jobo o itše: “Go na le kholofelo gaešita le ka sehlare. Ge e ba se ka ripša, se tla buša sa hloga gape.” Ge pula e ena ka morago ga komelelo, kutu ya sehlare sa mohlware yeo e omeletšego e kgona go phela gape gomme ya tšweletša “thabe ya lekala go etša semela se senanana.”—Jobo 14:7-9.
Go etša ge molemi a fagahlela go bona sehlare sa mohlware seo se ilego sa ripša se hloga gape, Jehofa Modimo le yena o fagahletše go tsoša bahlanka ba gagwe le batho ba bangwe ba bantši. (Mateo 22:31, 32; Johane 5:28, 29; Ditiro 24:15) Akanya kamoo re tlago go thaba ka gona ge re amogela bahu gomme re ba bona ba phela gape!